title: Tila-auto

text: Tila-auto (, MPV) tarkoitti aiemmin pakettiautoista tehtyjä henkilöautomuunnoksia, mutta nykyään tila-autot ovat aivan oma luokkansa. Suurimmat tila-autot saattavat yhä perustua pakettiautoihin, mutta keskikokoiset ja pienet tila-autot perustuvat usein tavallisiin B- ja C-segmentin autoihin. Nykyisen tila-autojen esiinmarssin Euroopassa aloitti Renault Scénic 1990-luvun lopussa. Sedan-, hatchback- ja farmarimalleja korkeammat autot on tarkoitettu varsinkin suurta sisätilaa tarvitseville ja arvostaville lapsiperheille.


title: Tila-auto

text: Englanniksi "minivan" tai "large MPV".


title: Tila-auto

text: Englanniksi "compact MPV", perustuvat yleensä C-segmentin automalleihin.Englanniksi "mini MPV", perustuvat yleensä B-segmentin automalleihin.


title: Gilbert Gress

text: Gilbert Gress (s. 17. joulukuuta 1941) on ranskalainen jalkapallovalmentaja ja entinen hyökkääjä.


title: Gilbert Gress

text:
Gress aloitti peliuransa kotikaupunkinsa ykkösseurassa RC Strasbourgissa 1960. Gress voitti seurassa Coupe de Francen 1966. Gress siirtyi saksalaiseen VfB Stuttgartiin 1966. Stuttgartissa Gress ei saavuttanut suuria meriittejä, mutta sai kutsun Ranskan maajoukkueeseen. Gress pelasi "Les Bleus'ssä" 1966–1971 osallistuen myös MM-turnaukseen 1966.
1971 Gress palasi kotimaahansa Olympique Marseillen riveihin, jossa Gress voitti Ranskan mestaruuden kahteen otteeseen 1971 ja 1972. Gress palasi vielä kahdeksi vuodeksi RC Strasbourgiin josta siirtyi sveitsiläiseen Neuchâtel Xamaxiin, jossa päätti peliuransa 1976.Gress aloitti valmennusuransa tutussa seurassa, RC Strasbourgissa 1977. Gress johdatti seuran Ranskan mestariksi 1979 ensimmäistä kertaa seuran historiasta. Gress sai saavutuksen vuoksi suuren suosion seuran fanien keskuudessa ja hänelle perustettiin jopa oma fanikerho. Suosiostaan huolimatta Gress lähti 1980 Strasbourgista ja siirtyi belgialaisen Club Bruggen päävalmentajaksi. Menestys jäi vaatimattomaksi ja 1981 Gress siirtyi Neuchâtel Xamaxin päävalmentajaksi. Hän toimi Xamaxin päävalmentajana yhdeksän vuotta ja voitti kaksi Sveitsin mestaruutta.
1991 Gress palasi takaisin Ranskaan ja Strasbourgiin. Toinen rupeama RC Strasbourgin peräsimessä ei tuonut edellisen kaltaista menestystä ja 1994 hän päätti palata Xamaxin valmentajaksi. Sveitsissä saavutukset nostivat Gressin Sveitsin maajoukkueen päävalmentajaksi 1998. Pesti jäi lyhytikäiseksi ja päättyi seuraavana vuonna.
Gressin toistaiseksi viimeiseksi suureksi voitoksi on jäänyt Sveitsin cup-mestaruus vuodelta 2000 FC Zürichin päävalmentajana.


title: Gilbert Gress

text: Kesällä 2009 Gress palasi valmennustehtäviin siirtyen RC Strasbourgin peräsimeen. Gressin paluu Strasbourgiin jäi lopulta lyhyeksi, sillä hän jätti tehtävänsä jo elokuussa seuran aloitettua kautensa tappioiden merkeissä.


title: Singaporen kansallinen yliopisto

text: Singaporen kansallinen yliopisto eli englanniksi National University of Singapore ("NUS"; ; 国大; Malaiji: "Universiti Nasional Singapura"; Tamili: சிங்கப்பூர் ேதசிய பல்கலைக்கலகம்) on Singaporen vanhin ja suurin yliopisto. NUS on tutkimuspainotteinen yliopisto ja vuodesta 2006 lähtien voittoa tavoittelematon organisaatio. Yliopiston 150 hehtaarin kampus sijaitsee Kent Ridgessä Kaakkois-Singaporessa.


title: Singaporen kansallinen yliopisto

text: Yliopiston juuret juontavat vuoteen 1905 ja The Straits Settlements and Federated Malay States Government Medical Schoolin perustamiseen, joka oli kaupungin vuonna 1823 perustaneen Sir Thomas Stamford Rafflesin kauaskantoinen unelma. Laitoksen nimi muutettiin vuonna 1912 King Edward VII Medical Schooliksi ja vuonna 1921 King Edward VII College of Medicineksi.


title: Singaporen kansallinen yliopisto

text: Vuonna 1929 perustettiin Raffles College antamaan yliopistokoulutusta taide- ja sosiaaliaineissa. Raffles College yhdistyi 8. lokakuuta 1949 King Edward VII College of Medicineen ja kokonaisuudesta muodostui University of Malaya. University of Malaya järjestäytyi vuonna 1959 kahteen alueorganisaatioon, University of Malaya in Kuala Lumpuriin ja University of Malaya in Singaporeen. Jälkimmäinen erosi University of Malayasta vuonna 1962 muodostaen University of Singaporen.


title: Singaporen kansallinen yliopisto

text: Vuonna 1980 nykyinen instituutio muodostettiin kahdesta yliopistosta: University of Singaporesta ja Nanyang Universitysta. Alkuperäinen Nanyang Universityn symboli, kolme yhteen kiertynyttä sormusta lisättiin osaksi uutta NUS:n vaakunalogoa.


title: Singaporen kansallinen yliopisto

text: Yliopisto tarjoaa 27 alemman korkeakoulututkinnon sekä 115 ylemmän korkeakoulututkinnon, tohtorin tai Graduate Diploma -koulutusohjelmaa. Koulutusta tarjoavia tiedekuntia on kolmetoista. NUS tekee yhteistyötä koulutuksen saralla maailman johtavien yliopistojen kanssa (mm. MIT, Karoliininen instituutti, Duke University ja King's College London). Yliopistolla on lisäksi tiedekuntia Singaporen ulkopuolella neljässä maassa (Intia, Kiina, Ruotsi, Yhdysvallat).NUSilla on kuusi asuntolaa yhteensä noin 3000 henkilölle. Asuntolat sijaitsevat eri osissa kampusta ja ovat tunnettuja vaihtelevasta virkistystoiminnastaan, rikkaasta historiastaan ja kulttuuristaan. Asuntoloilla on omat ylläpito- ja hallinto-organisaationsa.


title: Singaporen kansallinen yliopisto

text:
Asuntolat:
King Edward VII College of Medicine/Raffles Collegen ajalta (1905 – 1949)


title: Singaporen kansallinen yliopisto

text: University of Malayan (Singapore) ajalta (1949 – 1962)


title: Singaporen kansallinen yliopisto

text: University of Singaporen ajalta (1962 – 1980)


title: Singaporen kansallinen yliopisto

text: The National University of Singaporen ajalta (1980 – )


title: Fresnelin integraalit

text: Fresnelin integraalit ovat kaksi integraalia, jotka esiintyvät tutkittaessa aaltoliikkeen, tavallisimmin valon, lähikenttädiffraktiota eli Fresnel'n diffraktiota. Fresnelin integraalit ovat


title: Fresnelin integraalit

text: sekä


title: Fresnelin integraalit

text: Fresnelin integraalit ovat tyyppiä 0, 1 tai 2. . Tyypissä 1 integraalimerkin edessä käytetään kerrointa formula_3. Mikäli integraali määritetään sarjakehitelmällä tai numeerisesti integroimalla on se tyyppiä 1.


title: Fresnelin integraalit

text: Näitä integraaleja ei voida lausua alkeisfunktioiden avulla ja niitä pidetään siksi omina funktioinaan. Niille on kuitenkin olemassa sarjakehitelmät


title: Fresnelin integraalit

text: ja


title: Fresnelin integraalit

text: missä formula_6 tarkoittaa kertomaa.


title: Fresnelin integraalit

text: Kun x on ääretön niin s(x)=0.5 ja c(x)=0.5.


title: Fresnelin integraalit

text: Kuvan integraalit on laskettu numeerisesti integroimalla. Fresnelin integraalit voi laskea tarkasti ja suoraan yhtälöllä, kun x on vähintään 7.5.


title: Fresnelin integraalit

text: Piirtämällä koordinaatistoon käyrä formula_7 saadaan käyrä, joka tunnetaan Cornun spiraalina eli klotoidina. Siitä käytetään myös nimitystä Eulerin spiraali keksijänsä Leonhard Eulerin mukaan. Muita klotoidin tutkijoita ovat mm. Marie Alfred Cornu joka keksi klotoidin laskentakaavan. Klotoidissa käyrän kaarevuus muuttuu suoraviivaisesti käyrän mukana.


title: Fresnelin integraalit

text: Sitä käytetään teiden ja rautateiden linjauksen suunnittelussa, sillä se on erityisen tehokas siirtymäkaaren muoto suoran ja ympyränkaaren välissä. Klotoidin kohdalla myös keskipakovoima muuttuu suoraviivaisesti.


title: Fresnelin integraalit

text:
Kaikki klotoidit ovat keskenään yhdenmuotoisia, erot selittyvät eriarvoisesta "a" parametrista.
Symboolit:


title: CAP

text: CAP tai Cap voi tarkoittaa jotakin seuraavista:


title: Speyerin tuomiokirkko

text: Speyerin tuomiokirkko on basilika Speyerin kaupungissa Saksassa. Se on rakennettu punaisesta hiekkakivestä ja on kaupungin huomattavin nähtävyys. Kirkko rakennettiin vuosien 1030 ja 1061 välisenä aikana keisari Konrad II:n aloitteesta hänen viimeiseksi lepopaikakseen. Speyeriin on lisäksi haudattu seitsemän muuta saksalaista hallitsijaa ja joitakin heidän vaimoistaan sekä useita piispoja.


title: Speyerin tuomiokirkko

text:
Rakennus on säilyttänyt alkuperäisen tyylinsä, mikä tekee siitä yhden parhaimmista puhtaan romaanisen arkkitehtuurin säilyneistä edustajista. Kirkon huomattavin piirre on sen pylväsparveke, joka kiertää koko rakennuksen aivan katon alla. Tuomiokirkko vaikutti merkittävästi romaanisen arkkitehtuurin myöhempään kehitykseen 1000- ja 1100-luvuilla. Kirkko tunnetaan myös itä- ja länsipään tasapainoisesta jaosta ja neljän tornin symmetrisestä sijainnista.
Kirkkoon haudatut hallitsijat ja kuninkaat:


title: Speyerin tuomiokirkko

text: Vuonna 1981 Speyerin tuomiokirkko valittiin Unescon maailmanperintöluetteloon.


title: APM

text: APM () on tietokoneen tehonhallintaan liittyvä määrittely, jonka kehittäjinä ovat HP, Intel, Microsoft, Phoenix ja Toshiba. Se mahdollistaa IBM-yhteensopivien koneiden tehonkulutuksen hallinnan.


title: APM

text: APM on vanhentunutta tekniikkaa, jonka seuraajana on ACPI.


title: Mattias Eklundh

text: Mattias "IA" Eklundh (s. 6. lokakuuta 1969) on ruotsalainen kitaristi, joka soittaa ruotsalaisessa Freak Kitchen -yhtyeessä. Hän on myös levyttänyt joitakin soololevyjä.


title: Mattias Eklundh

text: Eklundh innostui musiikista kuusivuotiaana, kun hän sai KISS -yhtyeen levyn "Destroyer". 13-vuotiaana hän alkoi soittaa kitaraa.


title: Mattias Eklundh

text: 1980-luvun puolivälissä Eklundh perusti Frozen Eyes -yhtyeen, joka kuitenkin hajosi pian vuonna 1988 julkaistun levyn julkaisemisen jälkeen. Yhtyeen hajoamisen jälkeen Eklundh liittyi Fate -nimiseen tanskalaiseen metalliyhtyeeseen soolokitaristiksi. Hän kuitenkin erosi tästäkin yhtyeestä vuonna 1991 albumin julkaisun jälkeen. Eklundh palasi Ruotsiin ja perusti oman yhtyeensä, Freak Kitchenin, joka toimii nykyäänkin. Eklundh on vuodesta 2014 soittanut Caparison Guitarsin signature-malliaan.


title: Mattias Eklundh

text: Freak Kitchen


title: Adam Air

text: Adam Air (PT. Adam SkyConnection Airlines) oli yksityisomisteinen lentoyhtiö, jonka kotipaikka sijaitsi Jakartalla Indonesiassa. Lentoyhtiön kotilentoasema oli Soekarno-Hattan kansainvälinen lentoasema, muita solmukohtia oli myös Medanissa ja Surabayassa. 18. kesäkuuta 2008 Indonesia perui Adam Airin lentotoimintaluvan.


title: Adam Air

text: Adam Airin laivasto koostui seuraavista lentokoneista elokuussa 2006:1. tammikuuta 2007 lennonjohto kadotti yhteyden Adam Airin lennon 574 kanssa, noin tunti ennen kuin koneen oli tarkoitus laskeutua Manadoon, Sulawesiin, Indonesiaan. Koneen pahoin hajonnut hylky löytyi myöhemmin syvältä merenpohjasta. Lentoarvotallennin ja ohjaamon ääninauhuri löytyivät lähes 2 000 metrin syvyydestä.


title: Tatsuya Fujiwara

text: Tatsuya Fujiwara ( "Fujiwara Tatsuya", s. 15. toukokuuta 1982, Saitama, Japani) on japanilainen näyttelijä.


title: Tatsuya Fujiwara

text: Fujiwara tunnetaan parhaiten Shūya Nanaharan roolistaan satiirisessa ja kiistanalaisessa elokuvassa "Battle Royale" ja sen jatko-osassa "" sekä Light Yagamin roolistaan elokuvissa "Death Note" ja "". Fujiwara on tehnyt teatterissa yhteistyötä merkittävän japanilaisen teatteriohjaaja Yukio Ninagawan kanssa. Ennen elokuvauraansa Fujiwara oli jo tehnyt roolin teatterilavalla näytelmässä "Shintoku-maru". Lisäksi hän on esiintynyt muun muassa William Shakespearen näytelmissä "Hamlet" ja "Romeo ja Julia".


title: Speyer

text: Speyer kaupunki Saksan Rheinland-Pfalzin osavaltiossa. Se sijaitsee Reinin varrella noin 25 kilometriä etelään Ludwigshafenista ja Mannheimista. Kaupungissa on arviolta 50 284 asukasta (vuonna 2015) ja sen pinta-ala on 42,6 neliökilometriä.


title: Speyer

text: Speyerissä on tiivis keskusta, jota hallitsee tuomiokirkko. Tänne, pääalttarin alle, on haudattu kahdeksan saksalaista keisaria ja kuningasta. Kuitenkin osa ruumista lienee hävinnyt ranskalaisvalloitusten aikana 1600- ja 1700-luvuilla.


title: Speyer

text: Tuomiokirkon lisäksi muita nähtävyyksiä Speyerissa ovat Saksan korkein kaupunginportti (Altpörtel), Pfalzin historiallinen museo, keskiaikaisen mikvahin jäänteet, Die Gedächtniskirche der Protestation -kirkko ("Protestin muistokirkko") ja Speyerin tekniikanmuseo. Die Gedächtniskirche der Protestation -kirkko liittyy tapahtumiin, joita pidetään protestanttisuuden alkuna.


title: High School Musical

text: High School Musical on vuonna 2006 ensi-iltansa saanut Kenny Ortegan ohjaama yhdysvaltalainen musikaalielokuva. Elokuvan pääosissa ovat Zac Efron, Vanessa Hudgens, Ashley Tisdale, Lucas Grabeel, Corbin Bleu ja Monique Coleman. Elokuva on saanut kaksi jatko-osaa: "High School Musical 2" ja "".


title: High School Musical

text: Elokuva kertoo kahdesta nuoresta, Gabriella Montezista ja Troy Boltonista, jotka tapaavat ensimmäistä kertaa uuden vuoden juhlissa, kun joutuvat laulamaan yhdessä karaokea. Illasta tulee hauska, ja nuoret vaihtavat puhelinnumeroita.


title: High School Musical

text: Gabriella muuttaa uuteen kaupunkiin ja päätyy sattumalta samaan lukioon, jota Troy käy. Troy ja Gabriella päättävät uskaltautua koulun tulevan musikaalin koelauluihin. Koulun suosituin tyttö, Sharpay Evans, ja hänen veljensä Ryan haluavat kuitenkin saada musikaalin pääosat, ja yrittävät juonitella asiat niin, etteivät Troy ja Gabriella pääsisi musikaaliin.


title: Spittal an der Drau

text: Spittal an der Drau on Dravajoen laaksossa sijaitseva kaupunki Itävallassa Kärntenin osavaltiossa ja tämän suurimman piirin pääkaupunki. Kaupungin väkiluku oli vuoden 2012 alussa 15 765.


title: Spittal an der Drau

text: Ensimmäinen kirjallinen maininta asutuksesta alueella on vuodelta 1191, kun Kärntenin Hermann I ja Otto II rakensivat sairaalan ja kirkon. Ensimmäinen tori perustettiin vuonna 1242 ja vuodesta 1457 kaupunkilaiset saivat oikeuden valita neuvostonsa. Kaupunkia koetteli tulipalo sekä vuonna 1522 että vuonna 1729. Spittal an der Drau sai kaupunginoikeudet vuonna 1930.


title: Spittal an der Drau

text: Spittal an der Draun kuuluisin nähtävyys on Schloss Porcia -linna, jota pidetään yhtenä Itävallan kauneimmista renessanssilinnoista. Kaupungissa on syntynyt myös tunnettu mäkihyppääjä Thomas Morgenstern.


title: Yleinen pappeus

text: Yleinen pappeus on kristillinen oppi, joka perustuu lukuisiin Raamatun kohtiin Uudessa testamentissa. Yksi merkittävä esimerkki on Ensimmäinen Pietarin kirje 2:9:


title: Yleinen pappeus

text: Pappeus liittyy yleisenä käsitteen uhraamiseen. Oppi yleisestä pappeudesta tarkoittaa sitä, että kaikilla kristillisen kirkon jäsenillä tai uskovilla on oikeus toimittaa uhreja Jumalalle. Tämän oikeuden nähdään liittyvän ennen kaikkea oikeuteen rukoilla Jumalaa. Lukuisat kristilliset kirkot (mm. katolinen kirkko, ortodoksinen kirkko ja luterilaisuus) kuitenkin opettavat, että yleisen pappeuden lisäksi on ns. erityinen pappeus, ja että tietyt kirkolliset toimitukset (sakramentit) kuuluvat vain ja ainoastaan tehtävään erityisesti vihityille henkilöille, papeille. Luterilaisessa kirkossa erityiselle pappeudelle kuuluu erityisesti "sana ja sakramentit", eli tehtävä opettaa Jumalan sanaa julkisesti ja toimittaa sakramentit, kaste ja ehtoollinen.


title: Yleinen pappeus

text: Näkemys erityisen ja yleisen pappeuden erosta liittyy yleensä myös näkemykseen siitä, että tavallisen uskovan eli maallikon ja papin välillä on kvalitatiivinen eli laadullinen ero. Pappi on saanut pappisvihkimyksessä erityisen hengellisen merkin, jonka vuoksi hän voi toimittaa pyhiä sakramentteja. Uskovat, joilla ei vihkimystä ole, eivät puolestaan voi toimittaa esimerkiksi ehtoollista. Tällaista kantaa edustaa ainakin katolisuus ja ortodoksisuus; luterilaisuus ei ota kantaa maallikoiden kykyyn toimittaa sakramentteja, mutta katsoo, että vain papeilla on oikeus toimittaa näitä riittejä.


title: Yleinen pappeus

text: Jotkut protestanttiset kirkot ovat radikalisoineet näkemyksen yleisestä pappeudesta. Radikaalissa näkemyksessä yleinen pappeus tarkoittaa myös erityisen pappeuden kieltämistä, jolloin katsotaan, että jokaisella uskovalla on paitsi kyky, myös oikeus opettaa Jumalan sanaa julkisesti ja toimittaa kasteita ja ehtoollisia.


title: Hermiten polynomi

text: Hermiten polynomit ovat joukko ortogonaalisia polynomeja. Käytännön sovelluksissa niihin törmää esimerkiksi todennäköisyyslaskennassa ja kvanttimekaniikassa. Hermiten polynomien määrittely eroaa hiukan riippuen siitä, onko materiaalin kirjoittaja tottunut matematiikassa vai fysiikassa käytettyyn esitysmuotoon. Tässä esitetty käsittely vastaa fyysikoiden käyttämää muotoilua. Nämä saadaan muutettua "matemaatikkomuotoon" melko yksinkertaisesti. Polynomit on nimetty ranskalaisen matemaatikon, Charles Hermiten mukaan.


title: Hermiten polynomi

text: Hermiten polynomeja saadaan Hermiten differentiaaliyhtälön


title: Hermiten polynomi

text: ratkaisuna, kun yhtälön ratkaisuun käytetty sarjakehitelmä katkeaa formula_2:nnen kertaluvun termin jälkeen. Viisi ensimmäistä Hermiten polynomia ovat


title: Hermiten polynomi

text: Polynomien matemaatikko- ja fyysikkomuotojen välillä on yhteys


title: Hermiten polynomi

text: Hermiten polynomit ovat ortogonaalisia yli koko reaalilukusuoran, sillä kahden polynomin funktiolla formula_9 painotettu sisätulo on nolla eli


title: Hermiten polynomi

text: aina kun formula_11. Hermiten polynomit voidaan laskea Rodriguesin kaavasta


title: Hermiten polynomi

text: tai helpommin rekursiokaavalla


title: Hermiten polynomi

text: Hermiten polynomien generoiva funktio on


title: Hermiten polynomi

text: Tätä on kätevää käyttää monien polynomien ominaisuuksien todistamisessa. Koska Hermiten polynomit ovat ortogonaalisia, niitä voidaan käyttää funktoavaruuden kantana ja näin muodostaa muille funktioille sarjakehitelmiä. Funktio formula_15 voidaan lausua Hermiten polynomikannassa


title: Hermiten polynomi

text: missä kertoimet formula_17 saadaan laskemalla integraali


title: Hermiten polynomi

text: Hermiten polynomien ("fyysikkomuoto") avulla saadaan joukko uusia funktioita


title: Hermiten polynomi

text: Näitä kutsutaan Hermiten funktioiksi. Ne ovat ortogonaalisia välillä formula_20, sillä


title: Hermiten polynomi

text: missä formula_22 on Kroneckerin delta. Hermiten funktiot ovat tärkeitä kvanttimekaniikassa, sillä ne toteuttavat differentiaaliyhtälön


title: Hermiten polynomi

text: mikä vastaa Schrödingerin yhtälöä (yksiulotteisen) harmonisen oskillaattorin tapauksessa eli ne vastaavat hiukkasen energian ominaistiloja ja sitä kautta ovat hiukkasen aaltofunktioita.


title: Hermiten polynomi

text: Hermiten funktiot ovat myös (jatkuvan) Fourier'n muunnoksen ominaisfunktioita.


title: Arto Tarkkonen

text: Arto Kalervo ”Poku” Tarkkonen (19. helmikuuta 1948 – 25. lokakuuta 2007) oli suomalainen muusikko, joka soitti monessa eri kokoonpanossa.


title: Tsunamin jälkeen

text:
Tsunamin jälkeen () on kolmiosainen minisarja, joka on kuvattu on vuonna 2006. Sarja kertoo vuonna 2004 sattuneesta maanjäristyksestä Intian valtameressä syntyneestä tsunamista Thaimaassa. Sarjan ovat tuottaneet yhdysvaltalainen HBO ja brittiläinen BBC. Sarjaa kuvattiin Phuketissa ja Khao Lakissa huhtikuusta kesäkuuhun saakka vuonna 2006. Suomessa sarjaa esittää Nelonen.
Sarjassa on myös arkistomateriaalia, joka on oikeasti kuvattu videokameralla tsunamin iskettyä.


title: Tsunamin jälkeen

text: "toimittajat""Carterit""diplomaatit""thait""Peabodyn perhe"Sarjassa esiintyy myös joitakin uhreja, jotka olivat Thaimaassa kun tsunami iski. Ohjelma on myös saanut aikaan kritiikkiä siitä, kun joitakin tsunamin uhreja pyydettiin mukaan kuvauksiin.


title: Valoelin

text: Valoelin on rauhanen, joka on joillakin, etenkin meressä elävillä, eläimillä. Madoilla, äyriäisillä ja nilviäisillä valoa syntyy rauhaseritteen joutuessa kosketuksiin veden hapen kanssa. Joillakin kehittyneemmillä eläimillä on valoa säteileviä fotogeenisia soluja, ja niillä on lisäksi heijastin, valon kohdistava linssi ja joskus jopa värisuodatin. Syvänmeren kalmarit voivat peittää elimen varjostimella. Toisinaan valoa synnyttävät symbioottiset bakteerit, jotka käyttävät valoelimen eritettä ravinnoksi. Tällaiset elimet valaisevat jatkuvasti. Niitä on esimerkiksi mustekaloilla ja luukaloilla.


title: Valoelin

text: Joillakin kalalajeilla, kuten kroteilla, elimen tarkoitus on houkutella saaliit lähelle, ettei kalan tarvitse itse metsästää saalistaan. Syvänmerenkalat käyttävät yleisesti valoelimiä täkyinä. Syvänmerenkrottien houkutuselintä nimitetään escaksi. Täky on syvänmerenkroteille elintärkeä, joten kalan täytyy nopeasti syödä saalis, ennen kuin saalis ehtii syödä houkutuselimen.


title: Toni Kolehmainen

text: Toni Kolehmainen (s. 20. heinäkuuta 1988 Oulu) on suomalainen jalkapalloilija, joka edustaa puolalaista Wisła Puławya. Pelipaikaltaan hän on keskikenttäpelaaja.


title: Toni Kolehmainen

text: Kolehmainen on Oulun Luistinseuran kasvatti, minkä lisäksi hän on pelannut kaudella 2004–2005 Englannin Valioliigan Blackburn Roversin junioriakatemiassa. Hän pelasi Ykköstä kaudella 2005 OLS:n ja kaudella 2006 sarjan toisen oululaisjoukkueen AC Oulun riveissä. Jälkimmäinen kausi päättyi AC Oulun liiganousuun.


title: Toni Kolehmainen

text: Tammikuussa 2007 Kolehmainen siirtyi alankomaalaisseura AZ:aan kahden ja puolen vuoden sopimuksella. Ensimmäiset puolitoista kautta hän pelasi pääasiassa seuran reservijoukkueessa kunnes kaudeksi 2008–2009 hänet nostettiin vakituisesti edustusjoukkueeseen. Edustusjoukkuedebyyttinsä hän teki 21. tammikuuta 2009 Alankomaiden cupin ottelussa Achilles'29:ä vastaan.


title: Toni Kolehmainen

text: AZ-sopimuksen päätyttyä Kolehmainen palasi elokuussa 2009 AC Ouluun kauden 2009 loppuun ulottuneella sopimuksella. Kausi päättyi AC Oulun liiganousuun, mutta Kolehmainen ei jäänyt joukkueeseen, vaan siirtyi Turun Palloseuraan, jonka kanssa hän teki kaksivuotisen sopimuksen helmikuussa 2010.


title: Toni Kolehmainen

text: Elokuussa 2012 Kolehmainen siirtyi norjalaisseura Hønefoss BK:hon.


title: Toni Kolehmainen

text: Kolehmainen on pelannut kymmeniä otteluita Suomen juniorimaajoukkueissa. Palloliitto valitsi hänet vuoden lupaavaksi nuoreksi pelaajaksi vuonna 2006. A-maajoukkuedebyyttinsä hän teki Baltic Cupissa 2012, finaalissa Latviaa vastaan. Samassa pelissä hän myös teki ensimmäisen A-maajoukkuemaalinsa tasoittaessaan vapaapotkusta lukemat 1-1:een.


title: Ray Toro

text: Raymond "Ray" Toro (s. 15. heinäkuuta 1977 Kerrany, New Jersey) on yhdysvaltalaisen My Chemical Romance -rockyhtyeen soolokitaristi, säveltäjä ja taustavokalisti. Vuonna 2004 julkaistun "Life On The Murder Scene" -dokumentin mukaan hän on yhtyeestä ainut joka on käynyt collegen.


title: Ray Toro

text: Ray on soittanut kitaraa pienestä pitäen ja on kertonut aloittaneensa kitaransoiton teinivuosiensa alkuaikoina isoveljensä innoittamana. Hän on kertonut ottaneensa vaikutteita soittotyyliinsä niin blues-, jazz- kuin rock- ja heavy metal -musiikistakin. Esikuvikseen Toro on maininnut muun muassa Jimmy Pagen sekä Jimi Hendrixin.


title: Ray Toro

text: Toro on käyttänyt uransa aikana pääasiassa sekä Gibsonin että Epiphonen valmistamia Les Paul -mallisia kitaroita, mutta on esiintynyt myös esimerkiksi SG- sekä ES-335-tyyppisten kitaroiden kanssa. Vahvistiminaan Toro käyttää useita erilaisia Marshall-vahvistimia sekä niistä tehtyjä jäljennöksiä.


title: Ray Toro

text: Rayn afrotukka on säilynyt samanlaisena vuodesta toiseen, toisin kuin bändin (My Chemical Romance) muiden jäsenten hiukset, mikä on faneista huvittavaa. Ray päivittää twitteriään ahkerimmin bändin jäsenistä ja ilmoittaa myös SINGItForJapan -projektin (hyväntekeväisyyttä tsunamin uhreille) edistymisestä blogissaan bändin sivuilla.


title: Ray Toro

text: Torolla on portugalilais-puertoricolaiset sukujuuret.


title: Fjodor Stravinski

text: Fjodor Ignatijevitš Stravinski (, 20. kesäkuuta 1843 – 4. joulukuuta 1902) oli venäläis-ukrainalainen näyttelijä. Hän oli kuuluisan säveltäjän Igor Stravinskyn isä. Stravinski aloitti esiintymisen aluksi Kiovassa, kunnes muutti Pietariin ja meni Mariinski-teatteriin, jossa oli 26 vuotta vuodesta 1876 vuoteen 1902. Osip Petrov oli Stravinskin opettaja. Stravinski on haudattu Novodevitšin hautausmaalle Pietariin.


title: Pallada (1906)

text: Pallada () oli Venäjän keisarikunnan laivaston Bajan-luokan panssariristeilijä. Luokan kolme muuta alusta olivat "Bajan" (i) ja "Admiral Makarov" sekä "Bajan" (ii).


title: Pallada (1906)

text: Alus laskettiin vesille 10. marraskuuta 1906 Pietarissa ja otettiin palveluskäyttöön 1911.


title: Pallada (1906)

text: Aluksen pituus oli 137 metriä, leveys 17,5 metriä ja syväys 6,7 metriä. Aluksen uppouma oli 7 870 tonnia. Laivan 16 500 hv:n koneet kehittivät 21 solmun huippunopeuden. Polttoaineena oli hiili, jota alus poltti vakionopeudellaan sata tonnia päivässä. Miehistöön kuului 20 upseeria ja 560 miestä. Miehistä valtaosa oli venäläisiä, joukossa muutama virolainen ja baltti. Suomalaisia oli yksi, joka oli laivan lääkäri George Silfversvan.


title: Pallada (1906)

text: Aseistuksesta oli kaksi 203 mm:n tykkiä, kahdeksan 152 mm:n tykkiä, neljä 47 mm:n tykkiä, kaksikymmentä 75 mm:n kanuunaa ja kaksi 381 mm:n torpedoputkea. Miehistöä oli uppoamishetkellä 597 Sodan alkaessa aluksen miehistöä vahvistettiin noin viidelläkymmenellä miehellä, pääosin kadeteilla.


title: Pallada (1906)

text: Alus oli ehtinyt kapteeni Sergei Magnuksen komennossa osallistua erilaisiin tehtäviin jo aiemmin, muun muassa yhteen tykistötaisteluun saksalaisten panssariristeilijöiden "SMS Magdeburg" ja "SMS Augsburg" kanssa, ennen kuin se tapasi kohtalonsa 11. lokakuuta 1914 paluumatkallaan suoritetun tehtävän jälkeen. Saksalainen sukellusvene "U-26" päällikkönään kapteeniluutnantti Egewolf von Berckheim, sai "Palladan" tähtäimeen ja upotti risteilijän syvään veteen avomerelle Hangosta etelään. Osuma sattui ammusvarastoon. Alus katkesi ja upposi muutamassa minuutissa, eikä ole varmaa tietoa, ehtikö kukaan pelastautua. Viisi merimiestä oli kuitenkin eri syistä silloin maissa. Tiedot uhrien määrästä vaihtelevat eri lähteissä välillä 584–611.


title: Pallada (1906)

text: Etelämpänä liikkuvat risteilijät "SMS Amazone", "SMS Lübeck" ja "SMS Augsburg" valmistautuivat iskemään yhteen "Palladan" kanssa, mutta menettivät upottamisen kunnian "U-26:lle".


title: Pallada (1906)

text: Hylky löytyi vuonna 2000, mutta suomalainen sukeltajaryhmä julkisti tiedon vasta syksyllä 2012. Tieto oli kuitenkin kerrottu Museovirastolle ja Sotamuseolle. Laiva on kahtena kappaleena noin 60 metrin syvyydessä ylösalaisin.


title: Ma’ruf al-Bakhit

text: Ma’ruf al-Bakhit (, s. 1947) on jordanialainen poliitikko, joka on toiminut kahdesti maan pääministerinä (2005–2007, 2011). Ennen pääministerin virkaa hän oli ollut Jordanian suurlähettiläs Turkissa ja Israelissa sekä kansallinen turvallisuuspäällikkö.


title: Ma’ruf al-Bakhit

text: Hän on al-Abbadi-heimosta, joka on Jordanian toiseksi suurin ja syntynyt Mahisissa, 10 kilometriä pääkaupungista Ammanista. Hän liittyi Jordanian asevoimiin 1964 ja jätti asevoimat 1999 kenraalimajurina. Al-Bakhit on suorittanut maisterin tutkinnon Etelä-Kalifornian yliopistossa ja tohtorin tutkinnon Lontoon yliopistossa.


title: Ma’ruf al-Bakhit

text: Helmikuussa 2011 kuningas Abdullah II nimitti al-Bakhitin toistamiseen pääministeriksi. Hän korvasi erotetun Samir al-Rifain. Oppositio oli vaatinut al-Rifain erottamista, mutta se ei ole tyytyväinen myöskään al-Bakhitin valintaan uudeksi pääministeriksi, sillä hän oli toteuttamassa manipuloiduiksi väitettyjä vuoden 2007 parlamenttivaaleja. Abdullah II erotti al-Bakhitin lokakuussa 2011, kun parlamentti oli vaatinut hänen eroaan. Al-Bakhitia syytettiin virkakaudellaan uudistusten hitaasta toteuttamisesta.


title: Nurmihärkki

text: Nurmihärkki ("Cerastium fontanum") on kohokkikasveihin kuuluva, pohjoisella pallonpuoliskolla varsin yleinen valkokukkainen kasvi.


title: Nurmihärkki

text: Monivuotinen tai harvoin yksi- tai kaksivuotinen nurmihärkki kasvaa 5–35 senttimetriä pitkäksi. Kasvi on monivartinen, ja sen karvaiset varret ovat pystyjä tai kohenevia. Myös kukattomia tyviversoja esiintyy. Lehdet ovat soikean pitkulaisia tai puikeita sekä karvaisia. Kukinto on kaksihaarainen viuhko, jossa on 3–30 pientä, valkoista kukkaa. Kukinnon tukilehdet ovat kalvolaitaisia ja alimmat toisinaan kokonaan vihreitä. Kukan verhiö ja teriö ovat molemmat viisilehtisiä. Terälehdet ovat kärjestään matalasti kaksihalkoisia. Kukan teriö on verhiötä hieman lyhyempi tai hieman pidempi. Nurmihärkki kukkii Suomessa kesä-elokuussa. Hedelmä on pitkähkö, kymmenliuskaisesti aukeava kota. Nurmihärkki muistuttaa kasvutavaltaan pihatähtimöä (Stellaria media), mutta nurmihärkin lehdet ovat kapeammat, mehevämmät ja karvaiset, ja sen terälehdet ovat leveämmät.


title: Nurmihärkki

text: Nurmihärkillä on Pohjoismaissa kaksi alalajia: piennarnurmihärkki ("C. fontanum" ssp. "vulgare") ja pohjannurmihärkki ("C. fontanum" ssp. "fontanum"). Alalajit eroavat toisistaan lähinnä karvaisuuden asteen, kukkien määrän ja koon sekä kodan ja siementen koon osalta. Piennarnurmihärkistä esiintyy Suomessa kaksi muotoa: nimilaji piennarnurmihärkki (var. "vulgare") sekä kainuunnurmihärkki (var. "kajanense"). Kainuunnurmihärkki on Suomessa erittäin uhannalainen ja erityisesti suojeltava, kansainvälinen vastuulaji.


title: Nurmihärkki

text: Nurmihärkki voi risteytyä tunturihärkin ("C. alpinum") kanssa lajien yhteisillä kasvupaikoilla.


title: Nurmihärkki

text: Nurmihärkkiä ja sen alalajeja tavataan lähes koko Euroopassa ja monin paikoin Aasiassa ja Pohjois-Amerikassa. Piennarnurmihärkki on levinnyt koko Eurooppaan eteläisimpiä ja pohjoisimpia osia lukuun ottamatta. Levinneisyysalue jatkuu Länsi-Siperiaan ja suureen osaan Keski-, Etelä- ja Itä-Aasiaa. Ihmisen mukana laji on levinnyt suurimpaan osaan Yhdysvaltoja ja osaan Alaskasta ja Kanadasta. Paikoitellen piennarhärkkiä tavataan myös Etelä-Amerikasta, Oseaniasta ja Afrikasta. Pohjannurmihärkkiä sen sijaan tavataan ainoastaan Islannista, Norjasta, Pohjois-Ruotsista ja -Suomesta, Venäjällä Kuolan niemimaalta ja Itä-Karjalasta sekä Grönlannin eteläosista.


title: Nurmihärkki

text: Suomessa nurmihärkki on muinaistulokas, joka on levinnyt ihmisen mukana. Alalajeista piennarnurmihärkkiä tavataan koko maasta. Pohjoisinta Suomea lukuun ottamatta se on hyvin yleinen laji. Toinen Suomesta tavattavista nurmihärkin alalajeista, pohjannurmihärkki, puuttuu kokonaan Suomen eteläosista. Eteläisimmät kasvustot ovat Oulun korkeudelta Pohjois-Pohjanmaalta sekä Kainuusta, josta laji yleistyy pohjoiseen päin mentäessä.


title: Nurmihärkki

text: Maailmanlaajuisesti erittäin harvinaista piennarnurmihärkin muotoa kainuunnurmihärkkiä on tavattu vain Suomesta, Ruotsista ja Norjasta. Kasvupaikkoja tunnetaan alle 20 kappaletta. Laji löydettiin ensimmäisen kerran Kainuun Paltamosta vuonna 1950. Suomessa sitä kasvaa myös Kajaanissa.


title: Nurmihärkki

text: Nurmihärkki kasvaa hyvin monenlaisissa ympäristöissä. Sitä tavataan joki- ja puronvarsiniityillä ja -pensaikoissa, lähteiden ympäristössä, kyläkedoilla, pientareilla, jouto- ja viljelymailla, kallioilla, nurmikoilla, metsäaukeilla ja tienvarsilla. Kainuunnurmihärkkiä tavataan ainoastaan ultraemäksisillä serpentiniittikallioilla ja mineraalimailla.


title: Matchbook Romance

text: Matchbook Romance oli newyorkilainen pop-punk/alternative rock -yhtye, joka perustettiin vuonna 1997. Yhtyeen alkuperäinen nimi oli The Getaway, mutta koska Kanadassa oli samanniminen yhtye, nimi vaihdettiin Matchbook Romanceksi. Vuoden 2003 alussa he julkaisivat ensimmäisen EP-levynsä "West for Wishing", ja saman vuoden syyskuussa ensimmäisen albuminsa "Stories and Alibis". Vuonna 2006 ilmestyi heidän kolmas albuminsa "Voices". Yhtye lopetti toimintansa maaliskuussa 2007. Nykyään yhtyeen rumpali Aaron Stern soittaa bändissä You Me and Everyone we Know, ja kitaristi Ryan DePaolo perusti uuden yhtyeen, HILLvalleyn, joulukuussa 2007. Joillakin nettisivuilla on myös huhuja, että Matchbook Romance olisi aikeissa palata yhteen ja julkaista mahdollisesti myös uuden albumin sekä tehdä muutaman keikan.


title: Gulassi

text: Gulassi () on Unkarista lähtöisin oleva, paprikalla maustettu liharuoka. Gulassi on suosittu ruokalaji Unkarissa, tämän naapurimaissa ja Balkanilla. Unkarin kielen sana "gulya" tarkoittaa ""paimen"".


title: Gulassi

text: Perinteisesti Unkarissa gulassi valmistetaan pilkotusta naudanlihasta, se maustetaan sipulilla, paprikajauheella ja suolalla sekä kasviksilla.


title: Gulassi

text: Gulassia on Suomessa kutsuttu myös nimellä "paprikahöystö". Vasikanlihasta tehtynä se on tunnettu nimellä "wieniläishöystö" (, häränlihasta tehtynä nimellä "goulasch de bœuf" ja porsaanlihasta valmistettuna nimellä "goulasch de porc"). Itävaltalaisessa gulassissa raa’at perunakuutiot lisätään haudutuksen loppuvaiheessa kypsymään gulassin liemessä.


title: Jussi Vasara

text: Jussi Vasara (s. 14. toukokuuta 1987 Helsinki) on suomalainen entinen jalkapalloilija, joka edusti viimeisenä Veikkausliigassa pelaavaa Seinäjoen Jalkapallokerhoa. Hän on pelipaikaltaan keskikenttäpelaaja. Nykyään hän toimii valmennustehtävissä Hongan junioripuolella, sekä seuran U17-joukkueen valmentajana.


title: Jussi Vasara

text: Vasara siirtyi Honkaan kauden 2006 jälkeen Helsingin Jalkapalloklubista, jonka reservijoukkue Klubi 04:ssä hän oli enimmäkseen esiintynyt. Myös hänen isoveljensä Vesa Vasara pelasi uransa aikana HJK:ssa ja FC Hongassa.


title: Jussi Vasara

text: Vasara on kuulunut Suomen U21-maajoukkueeseen. Hänen kaksi maaliaan Itävallan verkkoon ratkaisevassa karsintaottelussa pelastivat Suomen jatkoajalle, jonka päätyttyä maalittomana Suomi voitti rangaistuspotkukilpailun, mikä takasi Suomen paikan Ruotsissa järjestettyihin jalkapallon alle 21-vuotiaiden Euroopan-mestaruuskilpailuihin 2009. Hän esiintyi kisoissa Suomen kaikissa kolmessa ottelussa.


title: Georges Gilles de la Tourette

text: Georges Albert Édouard Brutus Gilles de la Tourette (30. lokakuuta 1857 Saint-Gervais-les-Trois-Clochers, Ranska – 26. lokakuuta 1904, Lausanne, Sveitsi) oli ranskalainen neurologi, joka kuvasi tieteelle Touretten oireyhtymän.


title: Georges Gilles de la Tourette

text: Gilles de la Tourette aloitti lääketieteen opintonsa Poitiersissa, vuonna 1873. Pian hän kuitenkin muutti Pariisiin. Hänestä tuli opettajansa, merkittävän neurologin Jean-Martin Charcot’n amanuessi. Charcot’n virka oli Salpêtrien sairaalassa. Charcot tuki Gilles de la Touretten uraa, sillä näki hänessä merkittävän lahjakkuuden, jolla olisi paljon annettavaa.


title: Georges Gilles de la Tourette

text: Gilles de la Tourette opiskeli ja luennoi psykoterapiasta, hysteriasta ja mesmerismin (nyk. hypnoosi) käytöstä ja mesmerismiä käsittelevistä juridisista seikoista. Sigmund Freudin tiedetään kuunnelleen Gilles de la Touretten mesmerismiä käsitteleviä luentoja.


title: Georges Gilles de la Tourette

text: Tourette päätteli vuonna 1884 tutkittuaan tietyistä pakonomaisista oireista kärsivää potilasjoukkoa, että kyseessä on ennestään tuntematon neurologinen oireyhtymä. Oireisiin kuului muun muassa pakonomainen muiden puheiden ja liikkeiden toistaminen. Gilles antoi oireyhtymälle nimeksi "Maladie des tics". Myöhemmin Charcot nimesi oireyhtymän sen nykyisellä nimellä "Touretten oireyhtymä".


title: Georges Gilles de la Tourette

text: Vuonna 1893 (eräiden tietojen mukaan vuonna 1896) eräs paranoidi naispotilas ampui Gilles de la Tourettea päähän, syyttäen tätä hypnoosista joka oli tehty hänelle ilman lupaa. Sekä Gilles de la Tourette että nykytietämys pitävät mahdottomana, että hypnoosi onnistuisi tahdonvastaisesti. Näihin aikoihin Gilles de la Tourette koki elämässään muitakin vastoinkäymisiä; sekä hänen poikansa että ystävänsä ja mentorinsa Charcot kuolivat.


title: Georges Gilles de la Tourette

text: Näihin aikoihin Gilles de la Tourette alkoi myös kärsiä maanis-depressiivisestä mielialahäiriöstä. Ehkäpä juuri sairautensa takia Gilles de la Tourette alkoi kirjoitella artikkeleita mitä erilaisimmista aiheista. Kuuluisaksi tuli hänen artikkelinsa hysteriasta ja Saksan armeijasta. Artikkeli suututti itsensä kansleri Otto von Bismarckin. Tourette pysyi kuitenkin tällöin vielä suhteellisen hyvässä kunnossa ja piti luentoja teatterista ja kirjallisuudesta.


title: Georges Gilles de la Tourette

text:
Vuonna 1902 Gilles de la Tourette joutui eromaan virastaan terveydellisistä syistä. Hän kuoli vuonna 1904 Lausannessa, psykiatrisessa hoitolaitoksessa.
Kirjallisuus


title: Georges Gilles de la Tourette

text: Internet


title: Luettelo tunnetuista yli satavuotiaaksi eläneistä

text: Tämä on luettelo tunnetuista henkilöistä, jotka ovat saavuttaneet sadan vuoden iän.


title: Bernd Brückler

text: Bernd Brückler (s. 26. elokuuta 1981 Graz, Itävalta) on itävaltalainen aktiiviuransa lopettanut jääkiekkomaalivahti.


title: Bernd Brückler

text: Itävallassa ei ollut tarjolla nuorelle Brücklerille kunnon maalivahtivalmennusta, ja hän lähti jo 13-vuotiaana Pohjois-Amerikkaan maalivahtileirille. 16-vuotiaana hän muutti kanadalaiseen Ponocan kaupunkiin kiekko-oppiin. 19-vuotias Bernd Brückler kutsuttiin Yhdysvaltoihin junioriliigaan, jossa hän pelasi kaudet 2001–2005 Wisconsinin yliopiston joukkueessa. Philadelphia Flyers varasi hänet NHL:ään . Ensimmäisellä ammattilaiskaudellaan 2005–2006 Brückler aloitti Pohjois-Amerikan farmisarjoissa EHCL:n Toledo Stormissa ja Charlotte Checkersissä sekä AHL:n Hartford Wolf Packissa. Tammikuussa 2006 hän siirtyi Bluesiin Suomen SM-liigaan korvaamaan potkut saanutta Neil Littleä.


title: Bernd Brückler

text: Brückler nousi nopeasti Bluesin ykkösmaalivahdiksi. Hän pelasi Espoossa kolme ja puoli kautta. Brückler torjui kaudella 2007–2008 Bluesin SM-hopealle. Kaudella 2008–2009 hänen peliaikansa väheni Bluesissa. Alkukaudesta Blues joutui istuttamaan vuorotellen ulkomaalaispelaajiaan katsomossa, sillä joukkueella oli liikaa ulkomaalaispelaajia. Loppukaudesta Brückler menetti ykkösmaalivahdin paikan nuorelle Mikko Koskiselle.


title: Bernd Brückler

text: Brückler jätti kauden 2008–2009 jälkeen Bluesin ja siirtyi KHL-liigaan Torpedo Nižni Novgorodin joukkueeseen. Kaudeksi 2011–2012 hän siirtyi Sibir Novosibirskiin.


title: Bernd Brückler

text: Kaudet 2012–2015 Brückler pelasi EC Red Bull Salzburgin joukkueessa Itävallassa. Kauden 2015–2016 hän edusti Itävallan Erste Bank Eishockey Ligassa pelannutta Klagenfurter AC:a ja lopetti uransa siihen kauteen.


title: Bernd Brückler

text: Brückler on naimisissa suomalaisen Veera Brücklerin (o.s. Toivanen) kanssa.


title: Bernd Brückler

text: Elokuussa 2014 ilmestyi Bernd Brücklerin ja Risto Pakarisen kirja: (Into Kustannus). Kirjassa Brückler muistelee uraansa KHL:ssä sekä kuvaa liigan pelikulttuuria, harjoittelutapoja ja toimintatapoja, jotka olivat hänestä hyvin erilaisia kuin Pohjois-Amerikassa ja Euroopan liigoissa.


title: Eero Lupari

text: Eero Rainer Johan Lupari (s. 8. kesäkuuta 1949 Helsinki) on suomalainen kitaristi, jota pidetään suomalaisen rautalankakitaran asiantuntijana. Hän on soittanut useissa eri yhtyeissä sekä toiminut freelance-muusikkona ja studiomuusikkona. Lupari on opettanut kitaransoittoa Oulunkylän pop & jazz -opistossa ja Teatterikorkeakoulussa. Hän toimi Elvis ry:n varapuheenjohtajana vuodesta 1991 alkaen ja hänellä on yhdistyksen kunniajäsenyys. Lupari on myös säveltänyt laulelmia sekä lastenmusiikkia. Myös hänen poikansa Pekka on muusikko.


title: Eero Lupari

text: Eero Lupari osallistui Suomen Eurovision laulukarsintoihin vuonna 1979 sävellyksellään ja sanoituksellaan "Aikuiset anteeksi antaa", jonka esittivät Kirka, Anna ja Muska Babitzin.Kokoelmat, joissa Lupari on vaikuttanut laulajana


title: Voices

text: Voices voi tarkoittaa seuraavia:


title: Pirun nyrkki

text: Pirun Nyrkki on Turmion Kätilöiden toinen albumi. Se julkaistiin 29. maaliskuuta 2006. __notoc__ Musiikki albumilla on koneistetumpaa kuin edellisellä albumilla "Hoitovirhe" (2004). Muutamasta albumin kappaleesta kitarat on jätetty kokonaan pois. Velcran laulaja Jessi Frey laulaa albumilla kappaleessa ”Irstauden ilosanoma”.


title: Pirun nyrkki

text: Kappaletta "Pirun nyrkki" on käytetty elokuvan "V2 – Jäätynyt enkeli" soundtrackilla.


title: Niuva 20

text: Niuva 20 on Turmion Kätilöiden ensimmäinen minialbumi. Se julkaistiin vuonna 2005 ja sijoittui Suomen singlelistalla parhaimmillaan sijalle kaksi. Albumi sisältää kolme uutta kappaletta, Deep Purple -coverin "Stormbringer" sekä 8. tammikuuta 2005 Henry's Pubissa esitetyn liveversion alun perin "Hoitovirhe"-albumilla julkaistusta "Liitto"-kappaleesta. "Stormbringer"-kappaleessa vierailevat Tommi Salmela ja Marco Hietala Tarot-yhtyeestä.


title: Niuva 20

text: "Niuva 20" on nimetty Kuopiossa sijaitsevan Niuvanniemen psykiatrisen sairaalan mukaan. Levyn kansitaiteen on tehnyt Jukka Huhtala.


title: Heretic

text:
Heretic on Raven Softwaren ja id Softwaren julkaisema FPS-peli. Heretic julkaistiin 23. joulukuuta 1994. Heretic sijoittuu keskiaikaiseen fantasiamaailmaan, jossa kolme pahaa käärmeratsastajaa (The Serpent Riders) ovat kaapanneet vallan. Pelaaja on yksinäinen sidhe-haltia, Corvus, joka ryhtyy taistoon käärmeratsastaja D'Sparilia vastaan. Pelimaailmassa sidhet on julistettu harhaoppisiksi muiden kansojen alistuessa käärmeratsastajien tahtoon, mistä pelin "kerettiläistä" merkitsevä nimi on peräisin.
Peli on toteutettu Doomin pelimoottorilla, mutta miljöö on vaihdettu scifistä fantasiaan. Uusina piirteinä Doomiin verrattuna pelaaja pystyy katsomaan ylös- ja alaspäin sekä erikoisesineen avulla lentämään. Lisäksi pelaajan ei ole pakko käyttää kaikkia löytämiään esineitä heti, toisin kuin Doomissa.


title: Heretic

text: Pelistä julkaistiin myöhemmin paranneltu laitos "Heretic: Shadow of the Serpent Riders", joka lisäsi peliin kaksi uutta episodia. Peli sai jatko-osia: pelit ja Hexen II kertoivat kahden muun maailman taistelusta kahta jäljellä olevaa käärmeratsastajaa (Koraxia ja Eidolonia) vastaan, kun taas Heretic II jatkoi Hereticin sankarin tarinaa. Edeltäjästään poiketen tämä peli oli kolmannen persoonan toimintapeli.


title: Würzburgin linna

text: Würzburgin linna on rakennus Würzburgissa, Saksassa. Sen suunnitteli barokkiarkkitehti Balthasar Neumann Johann Philipp Franz von Schönbornin ja tämän veljen Friedrich Carl von Schönborn pyynnöstä vuonna 1720. Palatsi valmistui vuonna 1744. Venetsialainen taidemaalari Giovanni Battista Tiepolo, poikansa Domenicon avustuksella, maalasi rakennuksen freskot. Sisätiloista näyttävimmät ovat suuri portaikko, kappeli ja pääsalonki. Linna vaurioitui pahoin toisessa maailmansodassa ja on ollut entisöitävänä vuodesta 1945.


title: Würzburgin linna

text: Linna valittiin yhdessä ympäröivien puutarhojen kanssa UNESCOn maailmanperintöluetteloon vuonna 1981.


title: Kaarlo Sallinen

text: Kaarlo (Kalle) Sallinen (4. joulukuuta 1875 Liperi – 11. joulukuuta 1936 Kuopio) oli suomalainen, kokoomustaustainen lyseon lehtori, joka valittiin vuonna 1929 Kuopion ensimmäiseksi kaupunginjohtajaksi. Hän toimi virassa vuoteen 1936 asti.


title: Kaarlo Sallinen

text: Sallisen vanhemmat olivat talollinen Antti Sallinen ja Maria Reijonen. Hän pääsi ylioppilaaksi Joensuun lyseosta 1895 ja valmistui Helsingin yliopistosta filosofian kandidaatiksi 1900 ja filosofian maisteriksi 1912. Sallinen toimi Salon, sittemmin Kokkolan suomalaisen yhteiskoulun matemaattisten aineiden opettajana 1900–1905 ja Kuopion lyseon lehtorina 1905–1928.


title: Kaarlo Sallinen

text: Nimellä "K. Sallinen":


title: Matti Oiling

text: Kaj-Matti Oiling (20. marraskuuta 1942 Helsinki – 5. marraskuuta 2009 Fuengirola, Espanja) oli suomalainen jazzrumpali.


title: Matti Oiling

text: Oiling aloitti ammattimaisen soittamisen jo alle 20-vuotiaana Onni Gideonin yhtyeessä. Suurelle yleisölle hän tuli tutuksi televisiossa esitetystä "Sirkus Papukaija" -ohjelmasta, jossa Onni Gideonin yhtyeellä oli suuri rooli. Keikkailun ohella hän toimi Mainostelevision sekä Musiikki-Fazerin studio-orkestereissa. Hänen töistään on ehkä helpompi sanoa, että 1960-luvun lopusta 1970-luvun puoliväliin hänen soittoaan saattoi kuulla useimmissa iskelmälevytyksissä.


title: Matti Oiling

text: Iskelmän ohella Oiling soitti myös rock-yhtyeissä. Vuonna 1968 hän siirtyi Jormas-yhtyeen rumpaliksi. Hän soitti myös Jussi Raittisen The Boysissa, ennen kuin perusti 1969 oman yhtyeensä Happy Jazz Bandin.


title: Matti Oiling

text: Oilingin ensimmäinen oma levy "Happy Jazz Band" julkaistiin 1970. Albumista tehtiin uudelleenjulkaisu vuonna 2002. Happy Jazz Bandista tuli Oiling Boiling Rhythm'n Blues Band, jota hän johti melkein neljäkymmentä vuotta. Oiling teki lisäksi rummunsoitto-oppaan "Rumpalin ABC" (1969 ja 1975) sekä "Rumputunti"-opetusvideon (1988).


title: Matti Oiling

text: Oiling kuoli sairauskohtaukseen äkillisesti ollessaan Espanjassa keikkamatkalla yhtyeensä kanssa.


title: Parakletos

text: Parakletos (kreik. παράκλητος, lat. paracletus) tarkoittaa lohduttajaa. Kristinuskossa se viittaa Pyhään Henkeen.


title: Aleppon kansainvälinen lentoasema

text: Aleppon kansainvälinen lentoasema palvelee Syyrian toiseksi suurinta kaupunkia Aleppoa. Lentoasema sijaitsee keskustan kaakkoispuolella ja se toimii myös sotilaslentoasemana.


title: Aleppon kansainvälinen lentoasema

text: Tärkeimpiä Aleppoon liikennöiviä lentoyhtiöitä ovat Syrian Arab Airlines (muun muassa Damaskos ja Pariisi), Royal Jordanian (Amman) ja British Mediterranean Airways (Lontoo).


title: Balthasar Neumann

text: Johann Balthasar Neumann (s. 27. tammikuuta 1687 – k. 19. elokuuta 1753) oli saksalainen barokki- ja rokokooarkkitehti, joka loi oman tyylinsä sekoittamalla itävaltalaisia, böömiläisiä, italialaisia ja ranskalaisia vaikutteita. Neumannin käsialaa ovat monet aikansa vaikuttivammat rakennukset, kuten Würzburgin linna ja "Vierzehnheiligen"-kirkko. Würzburgin linnaa pidetään yhtenä Euroopan kauneimmista linnoista ja Vierzehnheiligen kuuluu aikakauden huipputöihin. Neumannin viimeiseksi työksi jäi Maria Limbachin pyhiinvaelluskirkko lähellä Eltmannin kaupunkia.


title: Balthasar Neumann

text: Neumannin kuva oli saksalaisessa viidenkymmenen markan setelissä yhdessä kuuluisien Würzburgin linnan portaiden kanssa.


title: Bettina S.

text: Bettina S. on Bettina Sågbomin juontama ruotsinkielinen keskusteluohjelma. Sen tuottaa Yle Fem. Ohjelman ensimmäinen jakso lähetettiin 9. syyskuuta 2002. Bettina S. sai parhaan viihdeohjelman Venla-palkinnon vuonna 2003.


title: Paratiisinmäki

text: Paratiisinmäki () on Porin 48. kaupunginosa ja se sijaitsee kaupungin keskustaajaman lounaisosassa, Länsi-Porin alueella. Viereiset kaupunginosat ovat Liinaharja koillisessa ja Tuorsniemi ja Klasipruuki lännessä, pohjoisessa alue rajoittuu Vähäraumaan. Kaakossa peltoaukean takana on Liikastenmäki.


title: Paratiisinmäki

text: Paratiisinmäen nimi periytyy samannimisestä mäestä, jonka ympäristöön nykyinen kaupunginosa on rakennettu. Nimen sanotaan alun perin viittaavan peltoaukeiden keskellä sijaitsevan mäen erityisen kauniiseen mäntymetsikköön.


title: Paratiisinmäki

text: Paratiisinmäen ensimmäiset rakennukset ovat peräisin toisen maailmansodan jälkeiseltä ajalta, ja alueen perinteisesti tunnettu paikka on mäen eteläpuolella toimiva Paratiisin taimitarha. Varsinainen asuinalue Paratiisinmäkeen on rakennettu 1990-luvulla, jolloin alueelle kaavoitettiin omakotitalovaltainen pientaloalue. Tämä pääosin metsäiselle mäelle rakennettu alue on tunnettu erityisesti varakkaiden asuinalueena. Myöhemmin asuinalue on kasvanut pohjoiseen 2000-luvun alkuvuosina.


title: Jacks of All Trades

text: Jacks of All Trades oli jyväskyläläinen nu-metal/rapcore-yhtye. Sen musiikissa on havaittavissa vaikutteita P.O.D:n, Limp Bizkitin, Linkin Parkin ja Rage Against the Machinen musiikista. Jacks of All Trades oli ensimmäinen suomalainen nu-metal-yhtye, joka teki levytyssopimuksen monikansallisen levy-yhtiön kanssa. Yhtye oli toiminnassa vuosina 1997–2004.


title: Jacks of All Trades

text: Ennen lopettamistaan Jacks of All Trades ehti julkaista kaksi pitkää albumia ja kolme EP-levyä. Viimeisimmäksi jääneen "Superior"-levyn julkaisijana toimi Warner Music Finland. Levyltä julkaistiin myös single ”Blacklist of No Good”. Singlekappaleen musiikkivideon ohjasi Sami Aaltonen. Warnerilla ollessaan Jacks of All Trades uudelleenlevytti Frederikin kanssa kappaleen ”Harva meistä on rautaa” elokuvaan "Menolippu Mombasaan".


title: Jacks of All Trades

text: Jacks of All Trades keikkaili pääasiallisesti Suomessa, Keski-Euroopassa, Yhdysvalloissa ja Baltian maissa. Yhtye keikkaili paljon skeittaus- ja lumilautailutapahtumissa, kuten X-gamesissa, Superjamissä ja lumilautailun maailmancupin osakilpailuissa. Jäsenet kokivat yhtyeensä olleen parhaimmillaan livetilanteessa.


title: Frances Adaskin

text: Frances Marr Adaskin CM (23. elokuuta 1900 – 8. maaliskuuta 2001) oli kanadalainen pianisti.


title: Frances Adaskin

text: Adaskin syntyi Ridgetownissa, Ontariossa vanhempiensa kolmesta lapsesta vanhimpana. Hän perehtyi pianonsoittoon jo nuorella iällä ja muutti myöhemmin Torontoon opiskelemaan Paul Wellsin johdolla. Parina kesänä (1930 ja 1931) hän sai lisäksi opetusta Pariisissa.


title: Frances Adaskin

text: Adaskin meni vuonna 1926 naimisiin viulisti Harry Adaskinin kanssa. Hän teki miehensä ja tämän jousikvarteton kanssa kiertueita eri puolilla Pohjois-Amerikkaa ja Eurooppaa. Vuonna 1938 jousikvartetto hajosi, mutta Adaskinit jatkoivat kiertueita kahdestaan. Pariskunta muutti vuonna 1946 Vancouveriin. Harry sai töitä Brittiläisen Kolumbian yliopiston musiikkiosastolta, ja Adaskin työskenteli yhdessä hänen kanssaan, kunnes mies jäi eläkkeelle 1973.


title: Frances Adaskin

text: Frances Adaskin piti ensimmäisen sooloresitaalinsa 75-vuotiaana ja jatkoi esiintymistä useita vuosia. 1976 hänelle myönnettiin Order of Canadan kunniamerkki.


title: Frances Adaskin

text: Uransa aikana Adaskin kirjoitti myös useita humoristisia anekdootteja ja tarinoita, joita julkaistiin lähinnä "Saturday Night Magazinessa" 1940-luvun kuluessa. Hänen muistelmateostaan "Fran's Scrapbook: A Talking Dream" ei ole toistaiseksi julkaistu.


title: Frances Adaskin

text: Adaskin jäi leskeksi 7. huhtikuuta 1994. Hän itse saavutti sadan vuoden iän elokuussa 2000 ja kuoli seuraavan vuoden maaliskuussa.


title: Mustakiuru

text: Mustakiuru ("Melanocorypha yeltoniensis") on suurikokoinen kiuru, joka kuuluu varpuslintuihin.


title: Mustakiuru

text: Linnun pituus on 18–20,5 cm. Juhlapukuinen koiras on helppo tunnistaa kokomustasta höyhenpuvusta ja tukevasta kellertävästä nokasta. Naaras ja nuori lintu ovat harmaita, siivet tummemman harmaat. Laulu muistuttaa kiurun laulua, ollen kuitenkin vivahteikkaampaa.


title: Mustakiuru

text: Sekä vanhoilla että nuorilla mustakiuruilla on täydellinen sulkasato loppukesällä ja alkusyksyllä.


title: Mustakiuru

text: Mustakiuru elää Kaakkois-Venäjällä ja Kazakstanissa. Kaakkois-Venäjän pesimäpopulaation koko on 4 000–7 000 paria. Sen kanta on elinvoimainen. Se on osittaismuuttaja, jonka pohjoiset populaatiot muuttavat hieman etelämmäksi tai lännemmäksi. Vanhat koiraat kuitenkin pysyvät enimmäkseen reviireillään läpi vuoden.


title: Mustakiuru

text: Mustakiuru on tavattu Suomessa toistaiseksi kahdesti: 24.3.1989 Joensuussa ja 8.4.1989 Korppoossa.


title: Mustakiuru

text: Arot ynnä muut kuivat ruohostoiset avomaat vesistöjen läheisyydessä.


title: Mustakiuru

text: Pesintä tunnetaan puutteellisesti. Pesä on maassa mättään suojassa. Munia on tavallisesti 4 tai 5. Muna painaa 4,34 g. Haudonta-aika on 15–16 päivää ja vain naaras hautoo.


title: Mustakiuru

text: Syö siemeniä ja lisääntymisaikana myös hyönteisiä ja muita pieniä selkärangattomia eläimiä.


title: Travis Mayer

text: Travis Mayer (s. 22. helmikuuta 1982) on yhdysvaltalainen kumparelaskija, jonka suurimpiin saavutuksiin kuuluu Salt Lake Cityn olympiahopea vuodelta 2002. Mayer oli seitsemäs Torinon olympialaisissa vuonna 2006.


title: AGLA

text: AGLA on kabbalistisella kirjoitusmenetelmällä notarikonilla muodostettu akronyymi hepreankielisestä lauseesta "Ateh Gibor Le-olam Adonai", ”Jumala on voimallinen ikuisesti”. Kreivi Saint-Germain sanoi käsikirjoituksessaan "La Tres Sainte Trinosophie", että Jumala suojeli AGLAn avulla Lootia ja hänen perhettään Sodoman ja Gomorran tuhossa.


title: AGLA

text: Stephan Michelspacher käsitteli AGLAa vuonna 1615 julkaistussa alkemistisessa kirjassaan "Spiegel der Kunst und Natur". Teoksessa oli paljon vaikutteita Heinrich Cornelius Agrippan näkemyksistä Kabbalasta ja magiasta.


title: Irving Berlin

text: Irving Berlin (alk. Izrail Moisejevitš Beilin []; 11. toukokuuta 1888 Mogiljov, Venäjä – 22. syyskuuta 1989 New York, Yhdysvallat), oli yhdysvaltalainen säveltäjä ja lauluntekijä. Hän sävelsi ja sanoitti urallaan yli 900 kappaletta, 19 musikaalinäytelmää ja musiikin 18 elokuvaan.


title: Irving Berlin

text: Berlin syntyi venäjänjuutalaiseen perheeseen. Hän muutti nuorena perheensä kanssa Yhdysvaltoihin ja työskenteli aluksi katulaulajana ja vaudeville-esiintyjänä. Hän nousi 1910-luvulla suuren yleisön tietoisuuteen muun muassa sävellyksellään ”Alexander’s Ragtime Band” ja tuli seuraavina vuosikymmeninä yhdeksi Yhdysvaltojen populaarimusiikin menestyneimmistä lauluntekijöistä. Hän teki useimpiin kappaleihinsa sekä sanat että sävellyksen, mutta teki myös toisinaan yhteistyötä toisten säveltäjien ja sanoittajien kanssa. Berlinin tunnetuimpiin kappaleihin kuuluvat ”God Bless America”, ”White Christmas”, ”How Deep Is the Ocean?” ja ”Easter Parade”.


title: Irving Berlin

text: Berlin ei osannut lukea eikä kirjoittaa nuottikirjoitusta ja työskenteli aina erillisen sovittajan kanssa. Hän oli itseoppinut ja käytti sävellyksissään huomattavasti vähemmän eurooppalaisia vaikutteita kuin muut Tin Pan Alleyn säveltäjistä, minkä takia hänen tuotantoaan pidetään tyypillisen amerikkalaisena.


title: Irving Berlin

text: Izrail Beilin () syntyi 11. toukokuuta 1888 juutalaiseen perheeseen Mogiljovissa Venäjän keisarikunnassa, nykyisen Valko-Venäjän alueella. Syntymäpaikaksi ilmoitetaan useissa lähteissä Siperiassa sijaitseva kaupunki ”Temun” tai ”Temum” (mahdollisesti Tjumen); Berlin itse antoi syntymäpaikakseen Mogiljovin Yhdysvaltojen kansalaisuushakemuksessaan ja toisen avioliittonsa rekisteröintipapereissa. Hänen isänsä Moisei Beilin (1848–1901) toimi paikallisen synagogan kanttorina. Äiti Leah (Lena) Beilin oli syntynyt vuonna 1849. Perheeseen kuului kuusi lasta: tyttäret Sarah (s. 1878), Sifre (s. 1879), Rebecca (s. 1883) ja Chasse (s. 1885) sekä pojat Benjamin (s. 1881) ja Izrail. Tuohon aikaan juutalaisten elämä Venäjällä oli vaarallista, erityisesti tsaari Aleksanteri III:n astuttua valtaan vuonna 1881. Beilinien talo poltettiin maan tasalle juutalaisvastaisissa pogromeissa Israelin ollessa vielä pieni. Hän on myöhemmin kertonut muistavansa Venäjällä viettämistään viidestä vuodesta ainoastaan sen, että hän makasi peitteellä tien vierellä katsellen, kun heidän talonsa paloi.


title: Irving Berlin

text: Beilinit muuttivat Yhdysvaltoihin vuonna 1893, ja sukunimen kirjoitusasuksi tuli "Baline". Yksikään jiddišiä äidinkielenään puhuvasta perheestä ei osannut englantia. He asuivat aluksi Monroe Streetillä ja myöhemmin muuttivat viereiselle Cherry Streetille Manhattanin Lower East Sidella. Kaupunginosa oli tuohon aikaan täynnä huonoissa oloissa elävää siirtolaisväestöä ja ulkopuoliset kutsuivat sitä nimellä ”Jewtown” (”juutalaiskaupunki”). Perheen nuorimpana Israelilla eli ”Izzyllä”, kuten häntä usein kutsuttiin, oli jossakin määrin turvatumpi lapsuus kuin muilla perheenjäsenillä, jotka joutuivat alusta lähtien tekemään voitavansa perheen elättämiseksi.


title: Irving Berlin

text: Perheen isä työskenteli torilla lihatarkastajana ja huolehti siitä, että eläimet oli teurastettu košer-säännösten mukaisesti. Hän toimi toisinaan paikallisen synagogan kanttorin tuurajana. Lena Baline auttoi naapuruston naisia kätilönä tuodakseen lisäelantoa perheeseen. Benjamin ompeli paitoja hikipajatyönä ja perheen tyttäret käärivät sikareita. Israel myi kadulla iltapäivälehti "Evening Journalia". Myöhempinä vuosinaan Moses Baline joutui etsimään töitä talojen maalaajana, koska juutalaisväestön sopeutuminen vähensi lihatarkastajatyön kysyntää. Fyysinen työ oli raskasta keski-ikäiselle kanttorille. Syyskuussa 1900 Moses Baline alkoi sairastella, ja 21. heinäkuuta 1901 hän kuoli kroonisen keuhkoputkentulehduksen ja ateroskleroosin seurauksena.


title: Irving Berlin

text: Israel piti laulamisesta lapsesta lähtien, mutta opiskelusta hän ei ollut innostunut koulussa sen paremmin kuin chederissäkään. 14-vuotiaana, kun hän lain mukaan sai jättää koulun kesken, hän lähti kotoa ja alkoi ansaita elantonsa laulamalla Boweryn kapakoissa, joissa merimiehet sekä saksalaiset ja irlantilaiset maahanmuuttajat viettivät aikaa. Useissa kapakoissa oli takahuone uhkapeliä, prostituutiota ja (siihen aikaan lain sallimaa) oopiumin polttoa varten. Yösijaa Israel piti Lower East Siden halvoissa, ahtaissa ja likaisissa majataloissa, joissa köyhäkin yöpyjä joutui jatkuvasti pelkäämään varkaita.


title: Irving Berlin

text: Vuonna 1902 Israel Baline teki ensiesiintymisensä teatterissa Victor Herbertin ja George M. Cohanin musikaalin "The Show Girl" taustakuorossa. Hän osallistui kaupungin ulkopuolella pidettyihin koenäytöksiin, mutta hänet jätettiin pois kokoonpanosta ennen musikaalin New Yorkin ensi-iltaa. Hän työskenteli lyhyen aikaa lauluntekijä Harry Von Tilzerille mainostaen tämän lauluja teatteriyleisön joukossa yrittäen saada yleisön innostumaan niistä. Baline osallistui tässä roolissa muun muassa vaudeville-koomikkoryhmä The Three Keatonsin esitykseen Tony Pastor’s Music Hall -teatterissa. Ryhmässä esiintyi myös nuori Buster Keaton, joka tuli myöhemmin tunnetuksi elokuvakoomikkona.


title: Irving Berlin

text: Baline siirtyi ennen pitkää Bowerystä laulamaan Chinatownin kaduille. Hän aloitti Blind Sol -nimisen sokean katulaulajan apulaisena ja sai alkuvuodesta 1904 laulavan tarjoilijan paikan Chinatownin Pelham Caféssa, jonka omisti venäjänjuutalainen maahanmuuttaja ”Nigger Mike” Salter. Baline lauloi kahden muun tarjoilijan kanssa irlantilaisia balladeja ja sai huomiota keksimällä parodiaversioita tunnetuista lauluista. Hänen työvuoronsa Pelham Caféssa kesti kahdeksasta illalla kuuteen aamulla. Pelhamin vakiopianisti Mike ”Nick” Nicholsonia tuurasi toisinaan Lukie Johnson, jonka kautta Baline sai ensikosketuksensa ragtime-musiikkiin.


title: Irving Berlin

text: Marraskuussa 1905 Pelham Café sai vieraakseen brittiläisen laivaston kontra-amiraalin, Battenbergin prinssi Louisin, joka oli seurueineen kiertoajelulla Chinatownissa. Baline ja toinen tarjoilija lauloivat ja tarjoilivat seurueelle, ja vierailusta kerrottiin seuraavana päivänä New Yorkin lehdistössä. Useissa lehtiartikkeleissa mainittiin nimeltä laulava tarjoilija ”Izzy”.


title: Irving Berlin

text: Baline ystävystyi Harry Von Tilzerin managerina työskentelevän nuoren säveltäjän Max Winslow’n kanssa, joka yritti turhaan saada Von Tilzerin palkkaamaan Balinen sanoittajaksi. Baline ja Winslow vuokrasivat yhdessä asunnon Manhattanin East 18th Streetiltä, mikä oli suuri muutos kaksi vuotta majataloissa asuneen Balinen elinolosuhteisiin. Taloudellisen tilanteensa salliessa hän alkoi vähitellen pukeutua muodollisemmin, pukuun ja suoriin housuihin.


title: Irving Berlin

text: Eräänä iltana uupunut Baline nukahti työssä ja hänen työtoverinsa lavasti 25 dollarin varkauden ravintolan kassasta. Mike Salter erotti Balinen välittömästi kuultuaan varkaudesta, eikä Baline koskaan valittanut. Hän löysi alkuvuodesta 1908 uuden työpaikan 14th Streetin ja Union Squaren kulmassa sijaitsevasta Jimmy Kelly’s -nimisestä ravintolasta. Laulaessaan Jimmy Kelly’sissä hän pyrki samalla opettelemaan säveltämistä ja sanoittamista.


title: Irving Berlin

text: Vuonna 1909 Berlin aloitti Snyder Publishing -yhtiössä sanoittajana ja ryhtyi pian myös säveltämään. Hän lauloi myös monissa musiikkirevyissä, mukaan lukien vuoden 1910 "Up and Down Broadwayssä".


title: Irving Berlin

text: Kustantamo Waterson & Snyderin johtaja Henry Waterson otti Berlinin mukaansa Lontooseen tapaamaan yhtiön Ison-Britannian edustajaa. Berlin pääsi tutustumaan englantilaiseen musiikkiteollisuuteen ja sai hyödyllisiä vaikutteita englantilaistyyppisiin sävellyksiin. Berliniä, jota kohdeltiin Yhdysvalloissa edelleen maahanmuuttajana, pidettiin Lontoossa "amerikkalaisena" säveltäjänä ja häntä puhuteltiin ”Mr. Berliniksi”.


title: Irving Berlin

text: Vuonna 1911 Berlin otettiin jäseneksi Broadway-vaikuttajien sisäpiirikerho Friars’ Clubiin. Kerhon vuotuisella illallisella George M. Cohan esitteli Berlinin muille jäsenille. Berlin pääsi esiintymään kerhon järjestämään "Frolic"-näytelmään. Hän esitti myös viikon ajan omia sävellyksiään Times Squarella sijaitsevassa Victoria-teatterissa. Berliniä kohdeltiin tähtenä ja ohjelmajulisteissa häntä nimitettiin ”sadan hitin säveltäjäksi”.


title: Irving Berlin

text: Joulukuussa 1911 Berlin pääsi yhtiökumppaniksi kustantamoon, jonka menestys oli paljolti hänen ansiotaan. Kustantamon nimi muutettiin Waterson & Snyderista muotoon Waterson, Berlin & Snyder. Yhtiön osakkeista 60 prosenttia oli Watersonilla, ja Berlin ja Snyder omistivat kumpikin 20 prosenttia. Yhtiökumppanuutta juhlistavalla illallisella Waterson sattui samppanjahiprakassa mainitsemaan leikillisesti huhuista, että Berlinin ragtime-kappaleet olivat lähtöisin mustaihoisen haamukirjoittajan kynästä. Säveltäjä otti vihjauksen loukkauksena eikä koskaan antanut anteeksi uudelle yhtiökumppanilleen.


title: Irving Berlin

text: Vuonna 1911 Israel Baline aloitti paperityön virallisen nimensä vaihtamiseksi Irving Berliniksi. Nimenvaihdoshakemuksessa hän merkitsi alkuperäiseksi nimekseen ”Irving Baline” ja perusteli nimenvaihdosta sillä, että hänen suosionsa myötä Berlin-nimestä oli tullut ”äärimmäisen arvokas”. Nimenvaihdos astui voimaan vuoden 1914 alusta.


title: Irving Berlin

text: Berlin muutti vuonna 1913 Max Winslow’n kanssa jakamastaan asunnosta omaan huoneistoonsa Manhattanin West 112th Streetille, lähelle Central Parkia. Hän osti äidilleen omakotitalon Bronxista, mikä oli Lena Balinelle hyvin konreettinen osoitus hänen poikansa saavuttamasta taloudellisesta menestyksestä.


title: Irving Berlin

text: Kesäkuussa 1913 Berlin teki vierailun Lontooseen, jossa hänen musiikkinsa oli suosionsa huipulla. Hän piti lehdistötilaisuuden, jossa puhui sävellystekniikastaan ja tarjoutui näytösluonteisesti säveltämään uuden kappaleen yleisön nimeämällä otsikolla. Kun Berlin myöhemmin esitti tuotoksensa yleisön edessä, lehdistö kiinnitti hänen sävellyskykynsä asemesta huomionsa siihen, että säveltäjä käytti melodian soittamiseen pianolla vain yhtä sormea. Huhu, että Berlin osasi soittaa pianoa vain yhdellä sormella, muodostui todella pitkäikäiseksi ja harmilliseksi Berlinille. Englannin-vierailunsa loppuvaiheessa Berlin piti Lontoon Hippodromella konsertin avustajansa Cliff Hessin säestämänä. Mahtipontista esitystä odottaneet kriitikot yllättyivät Berlinin hillitystä ja vaatimattomasta laulamisesta, ja konsertti sai positiivista palautetta jopa ragtimeen varautuneesti suhtautuneelta "The Timesin" kriitikolta.


title: Irving Berlin

text: Berlinille kerääntyvä kuuluisuus teki hänen musiikistaan entistä kysytympää. Italialainen säveltäjä Giacomo Puccini otti häneen yhteyttä ja ehdotti yhteistyötä, ja myös näytelmäkirjailija George Bernard Shaw olisi ollut kiinnostunut yhteisen näytelmän tekemisestä. Kumpikaan projekti ei kuitenkaan edennyt ehdotusta pidemmälle. Vuonna 1914 julkaistiin newyorkilaisessa musiikkilehdessä jopa ehdotus mykkäelokuvasta, joka olisi kertonut 26-vuotiaan säveltäjän ”elämäntarinan”. Berlin vastusti ajatusta jyrkästi, eikä elokuvaa koskaan tehty. Myöhemmällä urallaankaan Berlin ei koskaan suhtautunut suopeasti ajatuksiin elämäkertaelokuvasta.


title: Irving Berlin

text: Teini-ikäiset tanssijasisarukset Fred ja Adele Astaire vierailivat Berlinin toimistolla vuonna 1915 toivoen säveltäjän suostuvan kirjoittamaan heille uuden kappaleen. He joutuivat kuitenkin tyytymään hyllyltä löytyvään vanhaan sävellykseen ”I Love to Quarrel with You”. Samoihin aikoihin Waterson, Berlin & Snyderille haki töihin nuori säveltäjä George Gershwin toivoen pääsevänsä Berlinin puhtaaksikirjoittajaksi. Innokas Gershwin soitti Berlinin kappaleita koe-esiintymisessä, mutta Berlin piti sävellysten muistiin kirjoittamista mekaanisena työnä ja katsoi Gershwinin olevan liian taivava moiseen tehtävään. Hän sanoi Gershwinille tämän saavan halutessaan työpaikan sovittajana, mutta kehotti samalla tätä olemaan ottamatta paikkaa vastaan: ”Sinulla on enemmän lahjoja kuin sovittaja tarvitsee.”


title: Irving Berlin

text: 1910-luvun puolenvälin tienoilla vaatimattoman koulutuksen saanut Berlin otti asiakseen ryhtyä sivistämään itseään. Hän tutustui historiaan ja maailmankirjallisuuteen ja alkoi keräillä taidetta. Yhtenä syynä ajatuksen taustalla oli Berlinin tavoite parantaa sanavarastoaan ja kirjoittajan taitojaan.


title: Irving Berlin

text: Berlin oleskeli usein iltaisin vaudeville-näyttelijä Elsie Janisin kartanossa Tarrytownissa ja sävelsi usein siellä. He olivat läheiset ystävät ja Janis oli kiintynyt nuoreen säveltäjään, mutta tämä näki Elsien vain ystävänä. Janis toimi omien sanojensa mukaan inspiraationa Berlinin laululle ”Don’t Wait Too Long”.


title: Irving Berlin

text: Berlin sai Yhdysvaltojen kansalaisuuden 6. helmikuuta 1918, ja pian sen jälkeen hän värväytyi Yhdysvaltain maavoimiin. Hänet sijoitettiin New Yorkin lähellä Yaphankissa sijaitsevaan Camp Uptoniin. Isänmaallisuudestaan huolimatta Berlin tunsi alusta lähtien, ettei sopinut asepalvelukseen. Häntä häiritsivät yksityisyyden puute ja fyysisesti raskaat harjoitukset, ja eniten hän inhosi aikaisia herätyksiä.


title: Irving Berlin

text: Ensimmäisen maailmansodan jälkeen hän lähti julkaisuyhtiö Waterson, Berlin & Snyderistä ja perusti oman yhtiönsä Irving Berlin Inc:in. Yhtiökumppaneiksi tulivat Max Winslow ja Saul Bornstein. Berlinin tullessa yhä kuuluisammaksi häntä alettiin tunnistaa muun muassa teatterin yleisössä. Kuuluisuuden varjopuoliin kuuluivat hänelle lähetellyt tappo- ja kidnappausuhkaukset, joiden takia Berlin joutui hankkimaan itselleen henkivartijan ja luodinkestävän limusiinin.


title: Irving Berlin

text: Vuonna 1921 Berlin avasi Sam Harrisin kanssa oman teatterinsa The Music Boxin.


title: Irving Berlin

text: Vuonna 1927 Berlinin ura kääntyi laskuun. Hän kirjoitti edelleen aktiivisesti musiikkia, mutta ei saanut aikaiseksi menestyviä kappaleita eikä vuosikymmenen vaihteessa alkanut 1930-luvun lama helpottanut hänen taloudellista tilannettaan. Myös Berlinin epäonnistuneet elokuvamusikaaliyritykset saivat hänet jopa epäilemään omaa kyvykkyyttään säveltäjänä, eikä itseluottamuksensa menettänyt Berlin pystynyt panostamaan riittävästi laulujensa markkinointiin. Käännekohta tuli vuonna 1932, jolloin laulaja Rudy Vallée nauhoitti menestyksekkäästi useita Berlinin sävellyksiä ja sai tämän uran uuteen nousuun.


title: Irving Berlin

text: Berlin sai vuonna 1954 Yhdysvaltain presidentiltä erityismaininnan isänmaallisten laulujen kirjoittajana. Vuonna 1977 presidentti Gerald Ford myönsi hänelle Presidential Medal of Freedomin työstä yhdysvaltalaisen populaarimusiikin hyväksi.


title: Irving Berlin

text: Berlin eli elämänsä viimeiset 30 vuotta omissa oloissaan eikä juuri näyttäytynyt mediassa. Hän lahjoitti pianonsa Smithsonian-instituutille vuonna 1974. Hänen satavuotispäivänään vuonna 1988 järjestettiin tribuuttikonsertti New Yorkin Carnegie Hallissa, ja merkkipäivää juhlistettiin myös ulkomailla. Juhliin osallistuivat Yhdysvaltojen musiikkimaailman tärkeistä nimistä muun muassa Leonard Bernstein, Natalie Cole, Isaac Stern, Willie Nelson ja Frank Sinatra.


title: Irving Berlin

text: Irving Berlin kuoli New Yorkissa runsaat neljä kuukautta 101-vuotissyntymäpäivänsä jälkeen vuonna 1989. Hänen vaimonsa oli kuollut edellisenä vuonna 85 vuoden ikäisenä.


title: Irving Berlin

text: Berlinin ensimmäinen julkaistu kappale oli ”Marie from Sunny Italy” vuodelta 1907; musiikin Berlinin kirjoittamiin sanoihin sävelsi Nick Nicholson. Kappaleen tekemistä ehdotti Pelham Cafén omistaja Mike Salter, joka oli kuullut kilpailevan Callahan’s Dance Hallin pianistin Al Piantadosin hankkineen mainetta ravintolalle säveltämällään ”My Mariucci Take a Steamboat” -kappaleella. Säveltäjän sukunimi kirjoitettiin nuottijulkaisussa muodossa ”Berlin”; joidenkin lähteiden mukaan tämä johtui painovirheestä, toisten mukaan taas kyseessä oli tietoinen taiteilijanimen valinta. Joka tapauksessa Baline otti Irving Berlin -nimen pysyvästi omakseen ja käytti sitä julkaisuissaan siitä lähtien. Berlin sanoitti useat alkuvuosien kappaleistaan jiddišiksi ja niitä lauloivat muun muassa Eddie Cantor ja Fanny Brice.


title: Irving Berlin

text: Berlin kirjoitti vuonna 1909 sanoituksen ajankohtaisesta aiheesta, italialaisen maratoonari Dorando Pietrin hylkäämisestä Lontoon olympialaisissa edellisenä vuonna. Hän tarjosi sanoitusta Henry Watersonin ja Ted Snyderin vastaperustetulle Waterson & Snyder -julkaisuyhtiölle, väittäen että hänellä on kappaleeseen melodia valmiina. (Todellisuudessa hän toivoi pystyvänsä myöhemmin keksimään sopivan melodian Jimmy Kelly’sin pianistin kanssa.) Waterson kuitenkin hyväksyi kappaleen siltä istumalta ja päästi Berlinin heti sovittajan luokse kirjoituttamaan melodian ylös. Berlin joutui improvisoimaan melodian paikan päällä, mutta lopputuloksen katsottiin hätäisesti tehdystä melodiasta huolimatta olevan riittävän hyvä julkaistavaksi.


title: Irving Berlin

text: Berlin tutustui ystävänsä Max Winslow’n kautta säveltäjä Edgar Leslieen ja kirjoitti tämän kanssa kappaleet ”Wait, Wait, Wait” ja ”Sadie Salome, Go Home”. Jälkimmäisen kappaleen sanat perustuivat hiljattain julkisuudessa olleeseen skandaaliin, jonka aiheutti Richard Straussin "Salome"-oopperassa esitetty uskalias ”seitsemän hunnun tanssi”. ”Sadie Salome, Go Homen” nuottijulkaisuja myytiin 3000 kappaletta ja se vakuutti Watersonin ja Snyderin, jotka palkkasivat Berlinin vakituiseksi sanoittajaksi.


title: Irving Berlin

text: Berlin saavutti merkittävää taloudellista menestystä kappaleilla ”My Wife’s Gone to the Country”, jota myytiin 300 000 kappaletta, ja ”That Mesmerizing Mendelssohn Tune”, jota myytiin puoli miljoonaa kappaletta ja joka tuotti Berlinille 6000 dollaria rojaltituloina. Jälkimmäinen kappale oli Felix Mendelssohnin vanha sävellys ”Spring Song”, johon Berlin oli kirjoittanut sanat. "New York Evening Journal" tilasi Berliniltä lisää säkeistöjä ”My Wife’s Gone to the Country” -lauluun julkaistavaksi lehdessä. Berlin suostui, mutta kirjoitti tilatun kuuden säkeistön sijaan 100 lisäsäkeistöä. Samana vuonna Berlin sanoitti Ted Snyderin kappaleita Broadway-musikaaliin "The Girl and the Wizard". Hän teki ensiesiintymisensä laulajana Columbia Gramophone Companylle "The Girl and the Wizard" -musikaalin kappaleella ”Oh, How That Wizard Could Love”. Berlin ja Snyder pääsivät vuonna 1909 koe-esiintymään Jacob J. Shubertille, mutta hermostuneen Berlinin esitys ei tehnyt Broadway-tuottajaan vaikutusta.


title: Irving Berlin

text: Berlinin ja Snyderin yhteistyö jatkui seuraavana vuonna. He pääsivät laulamaan kahta omaa kappalettaan, ”That Beautiful Rag” ja ”Sweet Italian Love”, Jean Schwartzin revyyhyn "Up and Down Broadway". "New York World" -sanomalehti kutsui Berliniä artikkelissaan vuoden 1910 menestyneimmäksi lauluntekijäksi.


title: Irving Berlin

text: Pelham Caféssa soitti toisinaan pianisti Lukie Johnson, jonka kautta Berlin tutustui afroamerikkalaiseen ragtime-musiikkiin. Musiikkityyli oli tuohon aikaan jo mennyt muodista, mutta Berlin uskoi sen uuteen tulemiseen. Hän teki yhteistyökumppaninsa Ted Snyderin kanssa joukon ragtime-lauluja, kuten ”That Opera Rag”, ”Sweet Marie, Make a Rag-a-Time-Dance with Me” ja ”Yiddle Your Fiddle Play Some Ragtime”.


title: Irving Berlin

text: Lukuisien hutien jälkeen Berlin sai vuonna 1911 kaipaamansa ragtime-hitin, joskin kappaleen nouseminen suosioon oli aluksi hidasta. ”Alexander’s Ragtime Band” sai alkunsa instrumentaalisävellyksenä musikaalirevyyhyn "Folies Bergère". Kappale oli rytmiltään marssi ja sisälsi vain vähän ragtimelle tyypillistä synkoopin käyttöä. Melodia sisälsi lainauksen Stephen Fosterin kappaleesta ”Swanee River”. Laulun 32 tahdin mittainen kertosäe oli ajalle epätavallisen pitkä; seuraavien vuosikymmenten aikana 32 tahdin mittaiset kertosäkeet muodostuivat normiksi Tin Pan Alleyn musiikissa. Instrumentaaliversion jäätyä pettymykseksi Berlin kirjoitti kappaleeseen sanat ja se esitettiin Aaron Hoffmanin tuottamassa revyyssä "Merry Whirl". Näytelmä jäi lyhytaikaiseksi, mutta kappale alkoi vähitellen saada huomiota kaupungin ulkopuolella. Emma Carus otti sen ohjelmistoonsa Chicagossa ja lopulta vuonna 1911 se nousi pinnalle myös New Yorkissa, jossa sitä lauloi muun muassa Al Jolson.


title: Irving Berlin

text: ”Alexander’s Ragtime Band” saavutti kansainvälisesti suuren suosion ja teki ragtimea muistuttavien rytmien käyttämisestä muoti-ilmiön Yhdysvalloissa. Kappaletta myytiin vuoden 1912 loppuun mennessä kaksi miljoonaa kappaletta, tehden siitä musiikkiteollisuuden siihen mennessä myydyimmän musiikkikappaleen. Huhut kertoivat Berlinin ostaneen sävellyksen mustalta ragtime-säveltäjältä, mahdollisesti Scott Joplinilta; Berlin kuitenkin kiisti väitteet eikä kukaan hänen kehotuksistaan huolimatta vaatinut julkisesti osaansa tekijänoikeuksista. Berlin sai ragtime-buumin alullepanijana lisänimekseen ”Ragtime-kuningas”. Englannissa yleisö piti häntä virheellisesti paitsi ragtime-musiikin suosion muotiin tuojana, myös koko tyylilajin alkuperäisenä keksijänä.


title: Irving Berlin

text: Berlin jatkoi ”Alexander’s Ragtime Bandin” suosion innoittamana ragtime-kappaleiden kirjoittamista: ”That Dying Rag”, ”Whistling Rag”, ”The Ragtime Mocking Bird” ja ”Alexander’s Bag-Pipe Band”. Hän suunnitteli kokonaisen ragtime-oopperan säveltämistä ja puhui vuosia lehdistössä työstävänsä sellaista, mutta projekti ei koskaan valmistunut. Ragtime-säveltäjä Scott Joplin kirjoitti samoihin aikoihin omaa "Treemonisha"-oopperaansa, mutta ei myöskään ehtinyt elinaikaan nähdä teosta esitettynä.


title: Irving Berlin

text: Vuoden 1911 Broadway-näytelmä "The Sun Dodgers" sisälsi seitsemän Berlinin säveltämää kappaletta. Näytelmä ei menestynyt ja produktio keskeytettiin jo 29 näytöksen jälkeen.


title: Irving Berlin

text: Berlin sävelsi musiikkia Florenz Ziegfeldin näytelmäsarjaan "Ziegfeld Follies" vuosina 1911, 1919, 1920 ja 1927.


title: Irving Berlin

text: Vuonna 1914 teatteri-impresario Charles Dillingham järjesti Berlinin säveltäjäksi hänen ensimmäiseen Broadway-musikaaliinsa. "Watch Your Step" -nimeä kantaneessa produktiossa esiintyivät tanssitähdet Vernon ja Irene Castle ja sen käsikirjoituksesta huolehti Harry B. Smith. Yhtenäisen musikaalinäytelmän tekeminen tuotti irrallisista kohtauksista koostuvien revyiden tekemiseen tottuneelle Berlinille vaikeuksia. Sovittajaksi palkattiin Frank Sadler, jonka avustuksella Berlin opetteli säveltämään kokonaiselle Broadway-orkesterille. Näytelmään kuului muun muassa kappale ”Play a Simple Melody”, jossa Berlin sovitti yhteen kaksi ensi kuulemalta täysin irralliselta vaikuttavaa melodiaa. "Watch Your Stepin" ensi-ilta oli menestys – näytelmä sai yleisöltä suuret suosionosoitukset ja Berlinin musiikki nostettiin lehdistöarvosteluissa jopa Castlejen tanssimisen edelle. "Life"-lehden haastattelussa 30 vuotta myöhemmin Berlin mainitsi "Watch Your Stepin" ensi-illan uransa suurimpana tähtihetkenä.


title: Irving Berlin

text: "Watch Your Stepin" suosion innoittamana Charles Dillingham ohjasi näytelmälle jatko-osan nimeltä "Stop! Look! Listen!". Berlin vastasi "Watch Your Stepin" tavoin musiikista ja Harry B. Smith käsikirjoituksesta. 1915 ensi-iltansa saanut musikaali sai kriitikoilta pääosin positiiviset arvostelut, joskin "The New York Dramatic Mirror" -lehdessä kritisoitiin Berlinin valitsemaa ragtime-tyyliä, joka oli jo poistumassa muodista. Näytelmän suosituimmaksi kappaleeksi tuli ”I Love a Piano”.


title: Irving Berlin

text: Victor Herbert ja Berlin sävelsivät vuonna 1916 musiikin Florenz Ziegfeldin revyyhyn "The Century Girl". Näytelmä oli menestys, mutta Berlinin ja Herbertin laulut saivat osakseen vähemmän huomiota kuin esityksen visuaalinen anti ja Century Theatren mahtipontiset puitteet.


title: Irving Berlin

text: Camp Uptonin komentaja ehdotti Berlinille sotilaiden esittämän näytelmän järjestämistä tukikohdan uuden rakennuksen rahoittamiseksi. Berlin teki avustajansa Harry Rubyn kanssa kokonaisuudessaan sotilaiden näyttelemän revyyn "Yip! Yip! Yaphank", joka sai ensi-iltansa 19. elokuuta 1918. Hän lauloi näytelmässä itse kappaleen ”Oh, How I Hate to Get Up in the Morning”, joka kertoi säveltäjälle henkilökohtaisesti tutuksi tulleesta aikaisin heräämisen vaikeudesta. Laulusta tuli merkittävä hitti ja sitä myytiin 1,5 miljoonaa kappaletta. Berlin sävelsi näytelmään myös isänmaallisen laulun ”God Bless America”, mutta tuli siihen tulokseen, ettei kappale sopinut näytelmään, ja säästi sen myöhemmäksi. "Yip! Yip! Yaphankista" tuli menestys ja se toi Camp Uptonille voittoa 83 000 dollaria.


title: Irving Berlin

text: 1920-luvulla Berlin järjesti Music Box -teatterissaan sarjan musikaalinäytöksiä nimeltä "Music Box Revue". Monet Berlinin tunnetuista sävellyksistä, kuten ”Say It with Music” ja ”What’ll I Do”, ovat peräisin näistä näytöksistä.


title: Irving Berlin

text: Ensimmäisen musiikkikomediansa "The Cocoanuts" Berlin sävelsi vuonna 1925 Marx-veljeksille. Berlin osallistui vuonna 1926 Richard Rodgersin ja Lorenz Hartin musikaalin "Betsy" tekemiseen säveltämällä kappaleen ”Blue Skies”.


title: Irving Berlin

text: Berlinin musikaali "Face the Music" vuodelta 1932 oli poliittinen satiiri poliisien korruptiosta ja sisälsi muun muassa kappaleen ”Let’s Have Another Cup of Coffee”. Vuoden 1933 revyy "As Thousands Cheer" sisälsi yhdeksi Berlinin tunnetuimmista tulleen kappaleen ”Easter Parade”, joka perustui jo vuonna 1917 julkaistuun sävellykseen ”Smile and Show Your Dimple”.


title: Irving Berlin

text: Berlin sävelsi vuonna 1940 Broadway-musikaalin "Louisiana Purchase". Kaksi vuotta myöhemmin hän järjesti sotilaiden näyttelemän musikaalin "This Is the Army". Ethel Merman esitti Berlinin kappaleita musikaaleissa "Annie Get Your Gun" (1946) ja "Call Me Madam" (1950).


title: Irving Berlin

text: 1950-luvulle tultaessa Berlin kirjoitti yhä vähemmän musiikkia. Hänen viimeiseksi Broadway-musikaalikseen jäi vuoden 1962 "Mr. President".


title: Irving Berlin

text: Broadway-komedia "The Cocoanutsista" tehtiin samanniminen elokuvaversio (suom. "Kookospähkinöitä") vuonna 1929.


title: Irving Berlin

text: Berlin sävelsi musiikin Fred Astairen ja Ginger Rogersin elokuviin "Top Hat" (1935), "Laivasto tanssii" (1936) ja "Ihanaa on elää" (1938). Vuoden 1942 elokuvamusikaalissa "Ravintola Vapaa-aika" sai ensiesityksensä yksi Berlinin tunnetuimmista kappaleista, ”White Christmas”, joka tunnetaan suomeksi nimellä ”Valkea joulu”. Tunnetuin lukuisista ”White Christmasin” levyttäneistä artisteista on Bing Crosby, jonka nauhoitusta on myyty yli 25 miljoonaa kappaletta.


title: Irving Berlin

text: Berlin näyttäytyi itse "This Is the Army" -musikaalin elokuvaversiossa (suom. "Revyyparaati") vuonna 1943. Hän sävelsi kappaleita elokuviin "Sinitaivaan alla" (1946), "Sinun kanssasi kahden" (1948) ja "Valkea joulu" (1954), joiden musiikkiraidat kuitenkin suurimmaksi osaksi koostuivat hänen vanhemmasta tuotannostaan.


title: Irving Berlin

text: Teatteri- ja elokuvamusiikin lisäksi Berlin sävelsi uransa aikana jatkuvasti myös yksittäisiä kappaleita erikseen julkaistavaksi. Kaiken kaikkiaan hän kirjoitti urallaan yli 900 kappaletta, 19 musikaalinäytelmää ja musiikin 18 elokuvaan.


title: Irving Berlin

text: Berlinin teki vuonna 1911 ajan muodikkaista tanssivillityksistä kertovan laulun ”Everybody’s Doin’ It Now”, josta tuli suuri hitti.


title: Irving Berlin

text: Vuonna 1925 syntyivät balladit ”Remember” ja ”Always”, jotka Berlin kirjoitti tavattuaan toisen vaimonsa Ellin Mackayn.


title: Irving Berlin

text: Rudy Vallée nosti vuonna 1932 Berlinin säveltämän ja sanoittaman kappaleen ”Say It Isn’t So” listaykköseksi. Vallée otti ohjelmistoonsa myös muita Berlinin kappaleita, ja samana vuonna kappaleesta ”How Deep Is the Ocean?” tuli hitti usean eri artistin esittämänä.


title: Irving Berlin

text: Vuonna 1939 Berlin sävelsi laulun ”God Bless America”, jonka nauhoitti Kate Smith ja joka on edelleen yksi Berlinin suosituimmista sävellyksistä. Kappaletta pidetään usein Yhdysvaltojen epävirallisena kansallislauluna. Berlin perusti kappaleen tekijänoikeuksia valvomaan God Bless America -säätiön, joka tukee kappaleen tuotoilla yhdysvaltalaisia partiojärjestöjä.


title: Irving Berlin

text: Berlin kirjoitti vuonna 1948 kappaleen ”It Gets Lonely in the White House” Harry Trumanin presidentiksi valinnan kunniaksi.


title: Irving Berlin

text: Vuonna 1966 julkaistiin hetkellistä suosiota nauttinut kappale ”An Old Fashioned Girl”.


title: Irving Berlin

text: Vuonna 1911 Berlin meni naimisiin 20-vuotiaan Dorothy Goetzin kanssa. Heidän ollessaan häämatkalla Kuubassa Goetz sairastui lavantautiin, joka johti hänen kuolemaansa New Yorkissa heinäkuussa 1912, vain 20-vuotiaana. Berlin kirjoitti vuonna vaimonsa muistoksi laulun ”When I Lost You”, eikä kirjoittanut sen jälkeen balladeita moniin vuosiin. Laulua myytiin yli miljoona kappaletta. ”When I Lost You” on ainoa kappale, jonka Berlin on myöntänyt perustuvan hänen omaan elämäänsä. Dorothyn kuoleman jälkeen hänen veljensä Ray Goetz pysyi Berlinin läheisenä ystävänä.


title: Irving Berlin

text: Berlin alkoi vuonna 1925 seurustella newyorkilaisen Ellin Mackayn kanssa. Mackayn katolinen isä, Postal Telegraph Companyn johtaja Clarence Mackay, vastusti jyrkästi tyttärensä ja Berlinin suhdetta ja lähetti Ellinin yhdessä vaiheessa jopa Eurooppaan, jotta tämä olisi Berlinin ulottumattomissa. Ellin Mackayn palattua New Yorkiin pari meni vaivihkaa naimisiin 4. tammikuuta 1926. Avioliitosta syntyi jonkinasteinen skandaali. Laulunkirjoittajat Al Dubin ja Jimmy McHugh tekivät Berlinin ja Mackayn suhteesta laulun ”When a Kid Who Came from the East Side Found a Sweet Society Rose”. Irving ja Ellin Berlin olivat naimisissa 62 vuotta, Ellinin kuolemaan saakka, ja saivat kolme tytärtä.


title: Irving Berlin

text: Berlin oli pianistina ja säveltäjänä itseoppinut. Hän ei osannut lukea tai kirjoittaa nuottikirjoitusta, vaan erillinen sovittaja vastasi aina hänen sävellystensä ylös kirjaamisesta. Sovittaja ei juuri koskaan saanut kunniaa työstään, vaan syntynyt sävellys merkittiin yksin Berlinin nimiin. Pianoa hän osasi soittaa kunnolla ainoastaan yhdestä sävellajista, mustille koskettimille painottuvasta Fis-duurista. Voidakseen soittaa suosikkisävellajissaan hän käytti pianossaan laitetta, joka transponoi koskettimien tuottamat sävelet halutulle korkeudelle. Berlin hankki 1910-luvulla kotiinsa myös näyttävän konserttiflyygelin, jota kuitenkin käytettiin lähinnä valokuvissa poseeraamiseen. Sävellystyön hän teki edelleen transponoivalla pystypianollaan.


title: Irving Berlin

text: Victor Herbert kannusti Berliniä opettelemaan musiikin teoriaa ja tämä aloittikin teoriaopinnot, mutta luopui ideasta jo kahden päivän jälkeen todeten, ettei sopinut opiskelijaksi. Muun muassa George Gershwiniä ja Richard Rodgersia opettanut pianisti Herman Wasserman antoi Berlinille pianotunteja 1910-luvun lopulla ja uudelleen 10 vuotta myöhemmin, mutta tulokset eivät kummallakaan kerralla olleet mainittavia ja Berlin hylkäsi nopeasti ajatuksen musiikillisen koulutuksen hankkimisesta.


title: Irving Berlin

text: Berlin kirjoitti suuren osan tuotannostaan Broadway-musikaaleihin, mutta hänet tunnetaan paremmin yksittäisistä kappaleista ja useita hänen musikaaleistaan pidetäänkin enemmän kappaleiden ja kohtausten kokoelmina kuin yhtenäisinä kokonaisuuksina. Hänen sävellyksensä ovat usein rakenteeltaan epätavallisia ja viittaavat voimakkaasti tiettyyn sointukulkuun. Säveltäjä ja musiikkikirjoittaja Alec Wilderin mukaan Berlinin pianonsoitossa oli kuultavissa vajavainen kyky tuottaa harmoniaa, mutta toisaalta on sanottu Berlinin olleen erittäin tarkka toisten tekemistä soinnutuksista ja usein vaatineen juuri tiettyä sointukulkua säveltämänsä melodian taustaksi.


title: Irving Berlin

text: Berliniä pidetään yhtenä Yhdysvaltojen populaarimusiikin menestyneimmistä säveltäjistä. Hän oli taitava melodian ja sanojen yhteensovittamisessa ja osasi välittää lauluillaan tavallisten amerikkalaisten tunteita ja ajatuksia sekä käyttää musiikissaan tarpeen mukaan erilaisia musiikkityylejä. Venäläissyntyisen Berlinin tuotantoa leimasi aito isänmaallisuus Yhdysvaltoja kohtaan. Berlin ei ottanut monista aikalaissäveltäjistään poiketen juurikaan vaikutteita eurooppalaisista musiikkiperinteistä, minkä vuoksi hänen kappaleitaan pidetään tyyliltään tyypillisen amerikkalaisina. Säveltäjä Jerome Kern on sanonut: ”Irving Berlinillä ei ole paikkaa amerikkalaisessa musiikissa – hän "on" amerikkalainen musiikki.” George Gershwin kutsui Berliniä ”suurimmaksi koskaan eläneeksi lauluntekijäksi”.


title: Irving Berlin

text: Erityinen painotus Berlinin sävellyksissä ja sanoituksissa oli melodian ja sanojen yksinkertaisuudella.


title: Irving Berlin

text: Berlin voitti parhaan laulun Oscar-palkinnon vuonna 1942 kappaleella ”White Christmas”. Vuonna 1963 hänelle myönnettiin Tony-erikoispalkinto. Berlin on valittu Songwriters Hall of Fameen vuonna 1970 ja vuonna 1994 hän sai tähden Hollywood Walk of Famelle.


title: Irving Berlin

text: Nuorena Berlin ei toisista Lower East Siden pojista poiketen juonut eikä harrastanut yletöntä juhlimista. Omissa asioissaan hän otti vastaan neuvoja, mutta ei halunnut uskoutua kenellekään. Hän piti säveltämistä ammattina muiden joukossa ja painotti menestyksensä avaimena inspiraation sijaan kovaa työtä.


title: Irving Berlin

text: Koko uransa ajan hän oli erittäin tarkka kontrollistaan omiin kappaleihinsa. Hän ei sallinut yhteistyökumppaneiden tai esittäjien ottaa suuria vapauksia sävellyksissään ja piti tarkasti huolta tekijänoikeuksiensa valvomisesta. Kustantajana hän muutti usein nimettömämpien lauluntekijöiden sävellyksiä ja sanoja ennen julkaisua. Häntä ei kuitenkaan koskaan merkitty yhdeksi tekijöistä eikä hän ”virallisesti” tehnyt musiikkia muiden kanssa.


title: Irving Berlin

text: Berlin kärsi koko elämänsä unettomuudesta. Hänelle muodostui tavaksi säveltää pianonsa ääressä aamuyöhön asti ja nukkua aamupäivällä.


title: Irving Berlin

text: Suosioon noustuaan Berlin ei juurikaan kiinnittänyt huomiota vanhojen yhteistyökumppaniensa, kuten Ted Snyderin tai Edgar Leslien, auttamiseen. Tästä syystä useat hänen alkuvuosien ystävistään alkoivat myöhemmin kadehtia ja jopa inhota häntä.


title: Irving Berlin

text: Revyyt ja näyttämömusikaalit, joihin Berlin sävelsi tai sanoitti suuren osan musiikista. Yksittäisiä Berlinin kappaleita on lisäksi käytetty lukuisissa muissa näytelmissä.


title: Face Value

text: Face Value on Phil Collinsin ensimmäinen sooloalbumi vuodelta 1981. Kahta poikkeusta lukuun ottamatta albumin kappaleet ovat kokonaan Collinsin itse kirjoittamia ja säveltämiä.


title: Face Value

text: Levy on äänitetty The Town House -studiolla Lontoossa 1979–1981. Levytykseen osallistui muun muassa Eric Clapton, joka soittaa kitaraa kappaleissa ”The Roof Is Leaking” ja ”If Leaving Me Is Easy”. Se oli listaykkönen vuonna 1981 muun muassa Britanniassa, Kanadassa ja Ruotsissa. Albumilta julkaistiin singlenä neljä kappaletta, joista ”In the Air Tonight” nousi singleykköseksi usean maan listoilla. Suomessa albumi ja single jäivät ilman listamenestystä.


title: Peltohatikka

text: Peltohatikka ("Spergula arvensis") on yksivuotinen ruohovartinen kasvi, joka kuuluu kohokkikasvien heimoon. Sen varret ja ohuet lehdet muodostavat noin 10–40 senttimetriä korkean puskan. Valkoiset kukat ovat pieniä. Sitä esiintyy koko Euroopassa sekä laajalti Aasiassa, ja se on levittäytynyt myös muille mantereille, ja sitä kasvaa usein hiekkamailla. Peltohatikka on yleinen peltojen ja puutarhojen rikkaruoho, jonka kasvustot heikentävät erityisesti peruna- ja juuresmaiden satoa.


title: Peltohatikka

text: Peltohatikan varret ja ohuet, 10–60 mm pitkät lehdet muodostavat yleensä takkuisen puskan, joka voi olla 10–40 cm, joskus jopa 70 cm korkea. Väriltään kasvi on kellan- tai tummanvihreä ja kalju- tai tahmeakarvainen. Kukinnon alla olevan varren nivelväli on saman pituinen kuin alempana olevat nivelvälit. Vastakkain olevat tasasoukat lehdet ovat 10–60 mm pitkiä. Ne ovat jokseenkin nivelvälien pituisia, puoliliereitä ja alta kouruisia. Lehtien korvakkeet ovat kalvomaisia, ja ne eivät ole niveltä ympäröivästi yhdyskasvuisia. Kukat ovat pieniä, valkoisia ja pallomaisia. Verhiö ja teriö ovat viisilehtisiä. Terälehdet ovat 3,5–5 mm pitkiä, hieman verholehtiä pidempiä. Peltohatikka kukkii Suomessa kesä-syyskuussa. Hedelmä on viisiliuskaisesti aukeava kota. Siemenet ovat siipipalteisia ja vaihtelevat muodoltaan pallomaisista linssimäisiin. Kiekkomaiset siemenet ovat väriltään mustahkoja ja vain millimetrin mittaisia. Yhdessä kasvissa voi kehittyä jopa 3 000 siementä.


title: Peltohatikka

text: Peltohatikalla on kolme alalajia, etelänpeltohatikka ("Spergula arvensis" ssp. "arvensis"), pohjanpeltohatikka ("Spergula arvensis" ssp. "sativa") ja pellavahatikka ("Spergula arvensis" ssp. "maxima"). Alalajeista etelänpeltohatikka ja pohjanpeltohatikka muistuttavat suuresti toisiaan. Pohjanpeltohatikka on runsashaaraisempi, ja sen varsi on tahmeampi kuin etelänpeltohatikalla. Suomessa peltohatikka onkin vanhastaan tunnettu muun muassa kansanomaisella nimityksellä tervaheinä, joka kuvastaa kasvin tahmaisuutta. Pellavahatikka on muita alalajeja korkeampi, ja eroaa niistä selkeästi varren keltaisen värin perusteella, etelän- ja pohjanpeltohatikan ollessa vihreävartisia. Pellavahatikka ei myöskään ole tahmeavartinen.


title: Peltohatikka

text: Suomessa tavattavista lähilajeista kalliohatikka ("Spergula morisonii") muistuttaa melko paljon peltohatikkaa.


title: Peltohatikka

text: Peltohatikkaa tavataan koko Euroopassa lukuun ottamatta mantereen pohjoisimpia osia Fennoskandiassa ja Venäjällä. Lisäksi se on levinnyt Afrikan pohjoisrannikolle Marokosta Tunisiaan. Yhtenäinen levinneisyysalue jatkuu Euroopasta Aasian puolelle Länsi-Siperiaan. Muualla Aasiassa lajia tavataan paikoitellen muun muassa Turkista, Lähi-idästä, Keski-Aasiasta ja Japanista. Ihmisen mukana levinneenä tulokaslajina peltohatikkaa kasvaa myös Pohjois-Amerikassa, erityisesti mantereen itärannikolla. Laji on levittäytynyt myös Etelä-Amerikkaan, Australiaan ja Uuteen-Seelantiin.


title: Peltohatikka

text: Suomessa peltohatikka on muinaistulokas suurimmassa osassa maata. Laji on yleinen kaikkialla Suomessa lukuun ottamatta pohjoisinta Lappia, jossa sitä kasvaa vain satunnaisesti. Alalajeista etelänpeltohatikkaa tavataan lähinnä Etelä- ja Länsi-Suomessa, pohjanpeltohatikkaa koko maassa. Pellavahatikkaa on Suomessa kasvanut lähinnä maan lounaisosissa, mutta on nykyään ilmeisesti kokonaan kadonnut pellavanviljelyn loppumisen myötä. Sama tilanne on pellavahatikan osalta kaikissa Pohjoismaissa.


title: Peltohatikka

text: Peltohatikka on peltojen ja puutarhojen rikkakasvi, joka viihtyy happamilla, kosteilla ja melko niukkaravinteisilla pelloilla. Kasvupaikat ovat usein hiekkamaita. Sitä esiintyy myös teiden- ja radanvarsilla, joutomailla, satamissa ja rannoilla. Etelän- ja pohjanpeltohatikkaa tavataan sekä viljelymailla että muissa kasvupaikoissa, pellavahatikka on sen sijaan lähinnä pellavapeltojen rikkakasvi.


title: Peltohatikka

text: Peltohatikan taajat kasvustot heikentävät pelloilla viljelykasvien kasvua, mikä on etenkin peruna- ja juuresmaiden ongelma, jonka ilmeneminen kertoo maan liiasta happamuudesta ja kosteudesta. Yksivuotisena kasvina peltohatikka leviää ainoastaan siemenillä, joten kasvin torjumisessa tärkeätä on hävittää kukinnot ennen siemennystä. Kitketyt kasvuversot on syytä hävittää kunnolla, sillä ne saattavat juurtua uudestaan maahan. Yksivuotisuudesta huolimatta peltohatikka voi olla vaikeasti hävitettävä rikkakasvi, sillä sen siemenvarasto voi olla hyvinkin suuri. Pohjanpeltohatikan siemenvarastot saattavat sisältää jopa 100 000 siementä neliömetrillä.


title: Peltohatikka

text: Peltohatikkaa on ainakin Ruotsissa aikaisemmin viljelty rehukasvina. Kasvin uskottiin parantavan maidon ja voin laatua. Kasvin jauhettuja siemeniä on myös käytetty hätäleipään katoaikoina. Kivikaudella peltohatikkaa on käytetty ravinnoksi.


title: Ève Curie

text: Ève Denise Curie Labouisse (6. joulukuuta 1904 Pariisi – 22. lokakuuta 2007) oli ranskalainen kirjailija. Hän oli Marie ja Pierre Curien toinen tytär. Curie julkaisi äitinsä kuoleman (1934) jälkeen tämän elämäkertateoksen "Äitini Marie Curie" ("Madame Curie").


title: Ève Curie

text: Curie muutti vuonna 1940 Englantiin ja julkaisi vuonna 1945 maailmansotakokemuksiinsa pohjautuvan kronikan "Journey Among Warriors". Hän avioitui vuonna 1954 yhdysvaltalaisen diplomaatin Henry Richardson Labouisse Jr.:n (1904–1987) kanssa.


title: Ève Curie

text: Curie nimitettiin vuonna 1952 NATO:n pääsihteerin erikoisneuvonantajaksi. Ève Curielle myönnettiin 13. heinäkuuta 2005 Kunnialegioonan merkki.


title: Sevel

text: Sevel SpA (Société Européenne de Véhicules Légers tai "Società Europea Veicoli Leggeri") on Fiatin ja PSA-konsernin yhteisyritys, joka valmistaa tila- ja pakettiautoja molempien yhtiöiden tuotemerkeillä.


title: Sevel

text: Yhtiön ensimmäistä tehdasta, joka sijaitsee Italian Atessassa, kutsutaan nimellä Sevel Sur tai Sevel Val di Sangro. Fiatin isännöimä tehdas päätettiin perustaa vuonna 1978, ja vuonna 1981 se tuottikin jo 350 autoa päivässä. Nykyään tehtaan tuotantokapasiteetti on yli 300 000 autoa vuodessa, ja se työllistää yli 5 200 työntekijää.


title: Sevel

text: Sevel Sur valmistaa isokokoisia pakettiautoja ja kevyitä kuorma-autoja. Tehtaan nykyisiin malleihin kuuluvat:


title: Sevel

text: Aiemmin tehtaalla on valmistettu seuraavia malleja:


title: Sevel

text: Ranskassa, Valenciennesin lähellä sijaitsee Sevelin toinen tehdas, Sevel Nord, joka on puolestaan PSA-konsernin isännöimä. Tehdas perustettiin vuonna 1993 entisen Chryslerin tehtaan tiloihin, ja tuotanto alkoi vuonna 1994. Tehdas työllistää noin 4 400 työntekijää, ja sen tuotantokapasiteetti on noin 190 000 autoa vuodessa. Vuonna 2005 se tuotti yhteensä 151 100 autoa, joista 65 105 oli tila-autoja ja 85 995 pakettiautoja. Tila-automallisto uusittiin vuonna 2002, ja pakettiautomallisto alkuvuodesta 2007.


title: Sevel

text: Sevel Nord valmistaa pieniä paketti- ja tila-autoja. Siellä valmistettiin aiemmin myös Eurovan-mallisarjaa.


title: Luettelo käynnissä olevista sodista

text: Luettelo käynnissä olevista sodista käsittää maailmassa meneillään olevat aseelliset konfliktit.


title: Luettelo käynnissä olevista sodista

text: Meneillään olevan aseellisen konfliktin määritelmä on että sen yhteenotoissa kuolee vuosittain vähintään 25 ihmistä. Mikäli konflikti on pysähtynyt rauhallisempaan vaiheeseen, kutsutaan sitä jäätyneeksi konfliktiksi.


title: Luettelo käynnissä olevista sodista

text: Eri järjestöt määrittelevät konfliktit eri tavoin. Uppsalan yliopiston konfliktiohjeman ja englantilaisen International Institute for Strategic Studiesin mukaan maailmassa on meneillään ainakin 40 eri konfliktia ja sotaa.


title: Luettelo käynnissä olevista sodista

text: † yli 100 kuollutta vuonna 2018


title: Aste (Abelin ryhmä)

text: Matematiikassa Abelin ryhmän aste eli torsiovapaa aste mittaa kuinka suuri ryhmä on. Aste kuvaa, kuinka suuri rationaalikertoiminen vektoriavaruus tarvitaan, jotta abelin ryhmä voitaisiin upottaa siihen. Yhtäpitävästi voidaan kysyä, kuinka suuri vapaa Abelin ryhmä voi ryhmällä olla aliryhmänään.


title: Aste (Abelin ryhmä)

text: Abelin ryhmää voidaan ajatella yhdisteenä sen torsioaliryhmistä "T" ja sen torsiottomasta osasta "A"/"T". Torsiovapaa aste kuvaa, kuinka monimutkainen torsiovapaa osa voi olla.


title: Aste (Abelin ryhmä)

text: Tarkemmin, olkoon "A" Abelin ryhmä ja "T" sen torsioaliryhmä, "T" = { "a" ∈ "A" : "na" = 0 jollakin nollasta poikkeavalla kokonaisluvulla "n" }. Olkoon Q rationaalilukujen joukko. "A":n torsiovapaa aste on yhtä suuri kuin seuraavat kardinaliteetit:Samoin voidaan määritellä torsiovapaa aste kaikille moduleille yli pääideaalirenkaan "R". Yllä olevissa määritelmissä on tällöin "Q" korvattava "R":llä.


title: …But Seriously

text: …But Seriously on Phil Collinsin albumi vuodelta 1989. Sävellykset ja sanoitukset Phil Collins, paitsi erikseen mainitut.


title: Digoksiini

text: Digoksiini eli ""digitalis"" on sormustinkukista saatava lääke, jota käytetään sydämen rytmihäiriöihin ja vajaatoimintaan. Se lisää sydänlihaksen pumppaustehoa ilman että sydänlihaksen hapenkulutus lisääntyy ja hidastaa sykettä. Digoksiini kuuluu sydänglykosideihin. Digoksiinilla on sekä "positiivinen inotrooppinen vaikutus" eli sydänlihaksen pumppaustehoa voimistava vaikutus että "positiivinen kronotrooppinen vaikutus" eli sydänlihaksen pumppausnopeutta voimistava vaikutus. Digoksiinin vaikutukset tunnettiin jo ainakin 1700-luvulla ja William Withering kuvasi ne tieteelle vuonna 1785. Sydämen vajaatoiminta oli ilmeisen ylidiagnostisoitu sairaus 1900-luvun lopulla, ja siksi myös ylilääkitty. Se saatettiin todeta pelkän sydämen koon suurenemisen perusteella, vaikka muitakin mahdollisia tekijöitä on. Digitaliksen tilalle on tulut monia muita hoitotapoja ja turvallisempia lääkkeitä. Digoksiinin terapeuttinen leveys on kapea eli sivuvaikutuksia saadaan pienelläkin hoitoannoksen ylityksellä, minkä vuoksi käyttäjiltä pitää sännöllisesti mitata seerumin digoksiinipitoisuus. Yliannostus voi aiheuttaa näköhäiriöitä, pahoinvointia, rytmihäiriöitä, sekavuutta ja kuoleman.


title: Digoksiini

text: Samanaikaisessa käytössä digoksiinilla on yhteisvaikutuksia monien lääkeaineiden kanssa. Digoksiini ei sovi samanaikaisesti käytettäväksi ainakaan hydroklooritiatsidin, furosemidin, spironolaktonin, verapamiilin, amiodaronin, propafenonin ja kalsiumin kanssa.


title: Digoksiini

text: Seuraavat lääkkeet suurentavat digoksiinipitoisuutta veressä, mikä voi suurentaa digoksiinimyrkytyksen riskiä: flekainidi, pratsosiini, kinidiini, erytromysiini, klaritromysiini, tetrasykliini, gentamysiini, trimetopriimi, itrakonatsoli, alpratsolaami, indometasiini, kiniini, propanteliini, nefatsodoni, atorvastatiini, siklosporiini, epoprostenoli, tolvaptaani, karvediloli. Eräät sydänlääkkeet kuten felodipiini ja tiapamiili saattavat suurentaa digoksiinipitoisuutta veressä. Joillakin potilailla saattavat nifedipiini, diltiatseemi ja ACE:n estäjät suurentaa veren digoksiinipitoisuutta.


title: Digoksiini

text: Seuraavat lääkkeet pienentävät digoksiinipitoisuutta veressä: antasidit, kaoliini-pektiini, akarboosi, neomysiini, penisillamiini, rifampisiini, metoklopramidi, sulfasalatsiini, adrenaliini, salbutamoli, kolestyramiini, fenytoiini ja mäkikuisma ("Hypericum perforatum") valmisteet.


title: Digoksiini

text: Villasormustinkukka ("Digitalis lanata") ja rohtosormustinkukka ("Digitalis purpurea") ovat kasveja, jotka sisältävät digoksiinia.


title: Digitalis

text: Digitalis voi tarkoittaa:


title: Ferrokromi

text: Ferrokromi on metalliseos, joka sisältää pääasiassa rautaa ja kromia metallisessa muodossa. Kromipitoisuus voi olla esimerkiksi 40–70 % riippuen malmin kromipitoisuudesta. Epäpuhtauksina ferrokromissa on esimerkiksi hiiltä, piitä ja fosforia. Ferrokromin tyypillinen käyttökohde on ruostumattoman teräksen raaka-aineena.